ΠΡΟΣΧΕΔΙΟ του γενικού προϋπολογισμού των Ευρωπαοκών Κοινοτήτων για το οικονομικό έτος 2002 - ΓΕΝΙΚΗ ΕΙΣΑΓΩΓΗ - Ανάλυση των δαπανών ανά δραστηριότητα και των εσόδων ανά τίτλο

(Υποβληθέν από την Επιτροπή)

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή

2. Ανάλυση των δαπανών ανά τομέα πολιτικής

3. Ανάλυση των δαπανών ανά δραστηριότητα

3.1. Οικονομικές και χρηματοδοτικές υποθέσεις

3.2. Επιχειρήσεις

3.3. Ανταγωνισμός

3.4. Απασχόληση και κοινωνικές υποθέσεις

3.5. Γεωργία και ανάπτυξη της υπαίθρου

3.5.1. Γενική παρουσίαση

3.5.2. Κύριοι παράγοντες στους οποίους βασίζεται το προσχέδιο για το 2002

3.5.3. Ύψος των πιστώσεων ανά δραστηριότητα

3.6. Ενέργεια και μεταφορές

3.7. Περιβάλλον

3.8. Έμμεση έρευνα

3.9. Άμεση Έρευνα

3.10. Κοινωνία της πληροφορίας

3.11. Αλιεία

3.12. Εσωτερική αγορά

3.13. Περιφερειακή πολιτική

3.14. Φορολογία και Τελωνειακή Ένωση

3.15. Εκπαίδευση και πολιτισμός

3.16. Μέσα μαζικής ενημέρωσης και επικοινωνία

3.17. Υγεία και προστασία των καταναλωτών

3.18. Δικαιοσύνη και Εσωτερικές Υποθέσεις

3.19. Εξωτερικές σχέσεις

3.20. Εμπόριο

3.21. Ανάπτυξη και σχέση με τις χώρες ΑΚΕ

3.22. Διεύρυνση

3.23. Ανθρωπιστική βοήθεια

3.24. Καταπολέμηση της απάτης

3.25. Συντονισμός των πολιτικών της Επιτροπής και παροχή νομικών συμβουλών

3.26. Διοίκηση της Επιτροπής

3.27. Προϋπολογισμός

3.28. Δημοσιονομικός έλεγχος

3.29. Στατιστικές

3.30. Συντάξεις

4. Έσοδα - Ανάλυση κατά τίτλο

4.1. Γενική εκτίμηση

4.2. Προβλέψεις εσόδων για το 2002

4.2.1. Παραδοσιακοί ίδιοι πόροι

4.2.2. Βάσεις "Φόρος Προστιθέμενης Αξίας" (ΦΠΑ)

4.2.3. Βάσεις Ακαθάριστου Εθνικού Προϊόντος (ΑΕΠ)

4.2.4. Άλλα έσοδα

4.3. Διόρθωση των δημοσιονομικών ανισορροπιών

4.4. Επιπτώσεις της συμφωνίας για τον Ευρωπαϊκό Οικονομικό Χώρο στον προϋπολογισμό

1. Εισαγωγή

Για δεύτερη συνεχή φορά, το Προσχέδιο Προϋπολογισμού (ΠΠ) της Ευρωπαϊκής Επιτροπής υποβλήθηκε πάλι σύμφωνα με τη μέθοδο κατάρτισης του προϋπολογισμού βάσει δραστηριοτήτων (ΠΒΔ). Σύμφωνα με την προσέγγιση αυτή, οι πράξεις της Επιτροπής κατανέμονται σε περίπου 200 δραστηριότητες στο πλαίσιο 30 τομέων πολιτικής που αποτελούν τη βάση της ενοποιημένης ανάλυσης του ΠΠ 2002. Ο ΠΒΔ δίνει την εικόνα της συνολικής χρησιμοποίησης των πόρων για καθεμία από τις πολιτικές της Επιτροπής, συμπεριλαμβανομένων των οικονομικών πιστώσεων για επιχειρησιακές και διοικητικές δαπάνες καθώς και των ανθρώπινων πόρων. Το έγγραφο στη μορφή αυτή αντικαθιστά την παραδοσιακή ανάλυση που βασιζόταν σε τίτλους και κεφάλαια του προϋπολογισμού και όπου οι συνολικές δαπάνες του προϋπολογισμού χωρίζονταν στο μέρος Α για τις πιστώσεις διοικητικής λειτουργίας και στο μέρος Β για τις επιχειρησιακές πιστώσεις.

Για να καταδειχθεί η προσέγγιση ΠΒΔ, η ανάλυση αυτή ακολουθεί την ονοματολογία που επεξεργάζονται οι υπηρεσίες της Επιτροπής, η οποία πρέπει να θεωρηθεί ακόμη προσωρινή. Η ονοματολογία αυτή διαιρείται σε τίτλους που αντιστοιχούν στους τομείς πολιτικής και υποδιαιρείται σε κεφάλαια που αντιστοιχούν στις δραστηριότητες. Το πρώτο κεφάλαιο κάθε τίτλου (στο εξής καλούμενο "κεφάλαιο 01 του ΠΒΔ") περιλαμβάνει όλους τους πόρους διαχείρισης και υποστήριξης του εν λόγω τομέα και παρουσιάζει το σύνολο των πόρων που χορηγούνται σε κάθε τομέα πολιτικής στο πλαίσιο ενός τίτλου. Τα άλλα κεφάλαια περιλαμβάνουν πόρους για οικονομικές παρεμβάσεις, συμπεριλαμβανομένων των προγραμμάτων, των επιδοτήσεων, κλπ.

Το μέρος αυτό ξεκινά με την παρουσίαση του συνολικού προϋπολογισμού κατανεμημένου σε τομείς πολιτικής, ενώ οι πόροι για τον προϋπολογισμό 2001 και το ΠΠ 2002 εγγράφονται σε δύο ευρείες κατηγορίες: στο σύνολο των πιστώσεων (οικονομικές παρεμβάσεις και πιστώσεις διαχείρισης και στήριξης) και στους ανθρώπινους πόρους. Το τμήμα αυτό δείχνει επίσης τον τρόπο αντιστοιχίας των ποσών ανά τομέα πολιτικής με τους τομείς των δημοσιονομικών προοπτικών καθώς και τον τρόπο με τον οποίον συνδέονται μεταξύ τους οι δύο αυτές δομές του προϋπολογισμού. Στο δεύτερο τμήμα γίνεται λεπτομερέστερη ανάλυση ανά δραστηριότητα και εξηγούνται οι αποκλίσεις σε σύγκριση με τον προϋπολογισμό 2001. Τέλος, το τελευταίο τμήμα παρουσιάζει το σκέλος των εσόδων του ΠΒΔ σύμφωνα με την κλασική προσέγγιση ανά τίτλο.

2. Ανάλυση των δαπανών ανά τομέα πολιτικής

Ορολογία ΠΒΔ

* Οι χρηματοδοτικές παρεμβάσεις περιλαμβάνουν το μεγαλύτερο μέρος των κλασικών πιστώσεων του μέρους B, αλλά και ορισμένες πιστώσεις προερχόμενες από το μέρος A, όπως είναι οι επιδοτήσεις, των οποίων δικαιούχοι δεν είναι τα κοινοτικά όργανα. Οι πόροι αυτοί διατίθενται σε δραστηριότητες.

* Οι πιστώσεις διαχείρισης και στήριξης περιλαμβάνουν το μεγαλύτερο μέρος των κλασικών πιστώσεων του μέρους A (μισθούς, κόστος ακινήτων, κλπ.). Περιλαμβάνουν επίσης τις πιστώσεις διοικητικού χαρακτήρα του μέρους B, όπως είναι η τεχνική και διοικητική στήριξη καθώς και οι άλλες δαπάνες στήριξης άμεσα συνδεδεμένες με ένα πρόγραμμα ή μια ενέργεια.

* Οι ανθρώπινοι πόροι περιλαμβάνουν τις θέσεις στον πίνακα του προσωπικού (που αμείβονται από τους τίτλους A-1 και A-6) και το συμπληρωματικό προσωπικό. Στο συμπληρωματικό προσωπικό περιλαμβάνεται το εξωτερικό προσωπικό που αμείβεται από τους τίτλους A-1, A-3, A-4, A-6, A-7, το προσωπικό που αμείβεται από τον προϋπολογισμό έρευνας, καθώς και οι εκτιμήσεις για το προσωπικού που αμείβεται από τους μικροπροϋπολογισμούς των διαρθρωτικών ταμείων και τα κονδύλια ΒΑ.

Ο παρακάτω πίνακας II.1 παρουσιάζει, μόνο για την Επιτροπή (τμήμα ΙΙΙ), τον προϋπολογισμό 2001 και το ΠΠ 2002 ανά τομέα πολιτικής. Περιέχει το σύνολο των πιστώσεων και των ανθρώπινων πόρων (σε ανθρωποέτη) που διατίθενται σε κάθε τομέα πολιτικής. Οι λεπτομερείς πληροφορίες σχετικά με κάθε τομέα πολιτικής αναφέρονται στο επόμενο τμήμα του παρόντος εγγράφου.

Πίνακας II.1. Τμήμα ΙΙΙ: Προϋπολογισμός 2001 και ΠΠ 2002 ανά τομέα πολιτικής (σε εκατ. ευρώ και σε ανθρωποέτη)

>ΘΕΣΗ ΠIΝΑΚΑ>

Αντιστοιχία μεταξύ του ΠΒΔ και των δημοσιονομικών προοπτικών

Το γενικό πλαίσιο του προϋπολογισμού συνίσταται στις δημοσιονομικές προοπτικές που ορίζονται στη διοργανική συμφωνία σχετικά με τη δημοσιονομική πειθαρχία και τη βελτίωση της διαδικασίας του προϋπολογισμού, της 6ης Μαίου 1999. Έτσι, μολονότι κατά την προετοιμασία του ΠΠ 2002 εφαρμόστηκε η μέθοδος ΠΒΔ, βασικό σημείο αναφοράς εξακολουθούν να είναι τα ανώτατα όρια ανά τομέα των δημοσιονομικών προοπτικών. Κατά συνέπεια, είναι σημαντικό να είναι σαφής ο τρόπος με τον οποίο η ονοματολογία του ΠΒΔ αντιστοιχεί με τους τομείς.

Ο πίνακας II.2. παρουσιάζει το ΠΠ 2002 ανά τομέα πολιτικής και τομέα. Στις οριζόντιες σειρές αναφέρονται τα κονδύλια που αντιστοιχούν στους τομείς πολιτικής στους οποίους εντάσσονται οι δραστηριότητες της Επιτροπής. Στις στήλες απεικονίζονται οι τομείς των δημοσιονομικών προοπτικών (και ενδεχομένως οι υποτομείς). Ο πίνακας αυτός παρουσιάζει για κάθε τομέα πολιτικής τους πόρους που εμπίπτουν σε καθέναν από τους τομείς των δημοσιονομικών προοπτικών. Δεδομένου ότι η διαδικασία διάθεσης των πόρων της Επιτροπής γίνεται σύμφωνα με τη μέθοδο ΠΒΔ, ο πίνακας αυτός χρησιμεύει για να ελέγχεται ότι η χορήγηση των πόρων γίνεται σύμφωνα με τα ανώτατα όρια. Η τελευταία σειρά δείχνει το περιθώριο που απομένει κάτω από το ανώτατο όριο.

Τα ποσά του πίνακα II.2. ανταποκρίνονται σε όλους τους οικονομικούς πόρους, συμπεριλαμβανομένων των χρηματοδοτικών παρεμβάσεων και των πιστώσεων διαχείρισης και στήριξης. Είναι ενδιαφέρον να υπογραμμιστεί ότι η πλειοψηφία των τομέων πολιτικής περιλαμβάνει πόρους που αντιστοιχούν σε περισσότερους του ενός τομείς. Για παράδειγμα, ο τομέας πολιτικής "Αλιεία" περιλαμβάνει πόρους που εμπίπτουν στον τομέα 1α (ΕΓΤΠΕ-Τμήμα Εγγυήσεων), 2α (ΧΜΠA), 3 (Έλεγχος της αλιείας), 4 (Διεθνείς συμφωνίες στον τομέα της αλιείας) και 5 (Πόροι διαχείρισης και στήριξης της αλιείας).

Πίνακας II.2. Αριθμητικά στοιχεία ανά τομέα πολιτικής και ανά τομέα των δημοσιονομικών προοπτικών (Χρηματοδοτικές παρεμβάσεις + πιστώσεις διαχείρισης και στήριξης σε εκατ. ευρώ)

>ΘΕΣΗ ΠIΝΑΚΑ>

3. Ανάλυση των δαπανών ανά δραστηριότητα

Στόχος της μεθόδου ΠΒΔ είναι να δείξει τη σχέση που υπάρχει ανάμεσα στη διάθεση των πόρων και τους πολιτικούς προσανατολισμούς, παρουσιάζοντας τους πόρους ανά τομέα πολιτικής και ανά δραστηριότητα, δηλαδή το επίπεδο στο οποίο λαμβάνονται οι πολιτικές πρωτοβουλίες. Επομένως, αφορά κυρίως τις πιστώσεις αναλήψεως υποχρεώσεων που αναφέρονται στους πίνακες και τις σχετικές παρατηρήσεις ανά τομέα πολιτικής. Γενικά, στο σημείο αυτό δεν εξετάζονται οι πιστώσεις πληρωμής που απορρέουν από την εκτέλεση του προϋπολογισμού. Όταν κρίνεται σκόπιμο για μια δραστηριότητα, η αναφορά στις πιστώσεις πληρωμής γίνεται μόνο στις παρατηρήσεις.

3.1. Οικονομικές και χρηματοδοτικές υποθέσεις

Τίτλος 01: Οικονομικές και χρηματοδοτικές υποθέσεις

>ΘΕΣΗ ΠIΝΑΚΑ>

Διαχείριση και στήριξη του τομέα πολιτικής "Οικονομικές και χρηματοδοτικές υποθέσεις" (52,0 εκατ. ευρώ, 0,3%)

Το 2002, οι δραστηριότητες που συνδέονται με τη μετάβαση στο ευρώ θα ενισχυθούν με την εσωτερική αναδιάθεση των ανθρώπινων πόρων. Η Επιτροπή εξετάζει επί του παρόντος τη δυνατότητα μετάθεσης δραστηριοτήτων από τις Βρυξέλλες στο Λουξεμβούργο ώστε να αξιοποιηθεί στο μέγιστο η χρησιμοποίηση των πόρων της ΓΔ "Οικονομικές και χρηματοδοτικές υποθέσεις".

Διεθνή Οικονομικά και Χρηματοδοτικά Θέματα (337,0 εκατ. ευρώ, +8,0 %)

Οι χρηματοδοτικές παρεμβάσεις στο πλαίσιο της δραστηριότητας αυτής αφορούν την μακροοικονομική αρωγή με τη μορφή επιδοτήσεων, ύψους 124 εκατ. ευρώ, και το αποθεματικό για τα δάνεια που εγγυάται η Ευρωπαϊκή Κοινότητα, ύψους 213 εκατ. ευρώ. Πρόκειται για γενικά μέτρα στήριξης του ισοζυγίου πληρωμών που συνοδεύουν τα προγράμματα μεταρρύθμισης του ΔΝΤ. Ως νομική βάση απαιτείται η έκδοση ειδικής απόφασης του Συμβουλίου. Προκειμένου να αυξηθεί η διαφάνεια των περιφερειακών χρηματοδοτήσεων τα άρθρα του προϋπολογισμού για μακροοικονομική αρωγή εγγράφονται, από τον προϋπολογισμό 2001, στα γεωγραφικά κεφάλαια και αποτελούν μέρος των περιφερειακών χρηματοδοτικών κονδυλίων.

Η μακροοικονομική αρωγή για την Αρμενία, τη Γεωργία και το Τατζικιστάν βάσει της απόφασης 97/787/ΕΚ του Συμβουλίου ανανεώθηκε στο ίδιο ποσό με τον προϋπολογισμό 2001, δηλαδή ανέρχεται σε 24 εκατ. ευρώ.

Η μακροοικονομική αρωγή για τα Δυτικά Βαλκάνια αυξήθηκε σημαντικά, το 2001 (80 εκατ. ευρώ), λόγω των αναγκών της περιφέρειας. Για το 2002, προτείνεται να αυξηθεί το ποσό της αρωγής αυτής σε 100 εκατ. ευρώ. Σύμφωνα με την ισχύουσα νομική βάση και τις νέες προτάσεις, δικαιούχες χώρες θα είναι η Βοσνία, η Αλβανία και κυρίως η Ομοσπονδιακή Δημοκρατία της Γιουγκοσλαβίας (Σερβία, Μαυροβούνιο, Κοσσυφοπέδιο). Το ποσό αυτό αποτελεί μέρος της ετήσιας χρηματοδότησης CARDS υπέρ της περιφέρειας αυτής.

Το αποθεματικό για εγγυήσεις καθορίζεται από τις δημοσιονομικές προοπτικές και εξελίσσεται με βάση τον πληθωρισμό. Χρησιμοποιείται για την εγγύηση των δανείων που χορηγεί η Ευρωπαϊκή Κοινότητα σε τρίτες χώρες (μακροοικονομική αρωγή με τη μορφή δανείων και δάνεια Ευρατόμ) καθώς και των δανείων που χορηγεί η ΕΤΕπ.

Χρηματοδοτικές πράξεις (71,9 εκατ. ευρώ, -1,2 %)

Η πρωτοβουλία για την απασχόληση (1998-2000) συνεχίζεται στο πλαίσιο του προγράμματος "Επιχειρήσεις". Στο κονδύλιο «Βελτίωση του χρηματοδοτικού περιβάλλοντος των επιχειρήσεων» διατέθηκαν 71 εκατ. ευρώ, όπως και το 2001. Το κονδύλιο αυτό αφορά την προώθηση μηχανισμών ασφάλειας με στόχο την αύξηση των δανείων που μπορούν να λάβουν οι ΜΜΕ, με την κατανομή των κινδύνων μαζί με τα εθνικά συστήματα εγγύησης, καθώς και των συστημάτων επιχειρηματικού κεφαλαίου που επενδύουν σε εξειδικευμένα ταμεία επιχειρηματικού κεφαλαίου με στόχο τις ΜΜΕ για τις οποίες ο επενδυτικός κίνδυνος είναι υψηλότερος. Τη διαχείριση των επενδύσεων αυτών έχει αναλάβει το Ευρωπαϊκό Ταμείο Επενδύσεων.

Ένα μικρό μέρος των πιστώσεων διατίθεται για τις επιδοτήσεις επιτοκίων που χορηγήθηκαν μετά τους σεισμούς στην Ελλάδα, το 1986, και τον κυκλώνα στη Μαδέρα της Πορτογαλίας, τον Οκτώβριο 1993. Λόγω της μείωσης των εκκρεμών δανείων, οι απαιτήσεις μειώθηκαν από 1,3 εκατ. ευρώ, το 2001, σε 0,9 εκατ. ευρώ, το 2002.

Οικονομική και Νομισματική Ένωση (33,1 εκατ. ευρώ, -1,8 %)

Εν όψει της κυκλοφορίας του ευρώ στην αρχή του 2002, προτείνεται να χορηγηθεί, όπως και στον προϋπολογισμό 2001, το ποσό των 28 εκατ. ευρώ για την ενημερωτική εκστρατεία «Το ευρώ - ένα νόμισμα για την Ευρώπη » στο πλαίσιο του προγράμματος PRINCE (B3-306).

Με βάση τα μέτρα που λήφθηκαν πέρσι, οι πιστώσεις για τις οικονομικές μελέτες και έρευνες (A-3500) αυξήθηκαν κατά 7,5 %, πράγμα το οποίο θα καταστήσει δυνατή την επέκταση των μελετών αυτών στις υποψήφιες χώρες. Η αύξηση αυτή αντισταθμίζεται εν μέρει από τη μείωση των πιστώσεων που διατίθενται στις μελέτες σχετικά με την νομισματική ένωση.

3.2. Επιχειρήσεις

Τίτλος 02: Επιχειρήσεις

>ΘΕΣΗ ΠIΝΑΚΑ>

Δαπάνες διαχείρισης και υποστήριξης του τομέα "Επιχειρήσεις" (112,3 εκατ. ευρώ, +5,6 %)

Ενθάρρυνση επιχειρηματικού πνεύματος (43,2 εκατ. ευρώ, -4,2%)

Η δραστηριότητα αυτή περιλαμβάνει δύο προγράμματα:

1) Το νέο πολυετές πρόγραμμα για τις επιχειρήσεις και το επιχειρηματικό πνεύμα (2001-2005), που διαδέχεται το 3ο πολυετές πρόγραμμα για τις ΜΜΕ, έχει στόχο:

* την προώθηση του επιχειρηματικού πνεύματος ως πολύτιμης και παραγωγικής ικανότητας,

* την ενθάρρυνση ενός κανονιστικού και επιχειρηματικού περιβάλλοντος, με βάση την αειφόρο ανάπτυξη, μέσα στο οποίο η καινοτομία και το επιχειρηματικό πνεύμα μπορούν να ανθήσουν,

* τη βελτίωση του χρηματοδοτικού περιβάλλοντος των ΜΜΕ,

* την ενίσχυση της ανταγωνιστικότητας των ΜΜΕ στο πλαίσιο οικονομίας βασιζόμενης στις γνώσεις,

* την παροχή δικτύων επιχειρηματικής υποστήριξης και υπηρεσιών στις επιχειρήσεις καθώς και τον συντονισμό τους,

Η βελτίωση του χρηματοδοτικού περιβάλλοντος εγγράφεται στον τομέα "Οικονομικές και χρηματοδοτικές υποθέσεις". Για τις υπόλοιπες τέσσερις ενέργειες, προτείνεται συνολικά το ποσό των 27,6 εκατ. ευρώ από τα κονδύλια B5-510 και B5-510A. Το τελευταίο κονδύλιο ανήκει στο κεφάλαιο 01 του ΠΒΔ.

2) Το πρόγραμμα IDA - Δίκτυα ανταλλαγής δεδομένων μεταξύ διοικήσεων (B5-7210), στόχος του οποίου είναι η παροχή της απαιτούμενης υποστήριξης στις διοικήσεις, στο πλαίσιο των διευρωπαϊκών δικτύων, για την ανταλλαγή τηλεματικών πληροφοριών, δεδομένων και εγγράφων απαραίτητων για τη λειτουργία της εσωτερικής αγοράς. Το επίπεδο των πιστώσεων που προτάθηκε για το 2002 (24 εκατ. ευρώ, συμπεριλαμβανομένου του κονδυλίου BA που είναι εγγεγραμμένο στο κεφάλαιο 01 του ΠΒΔ) παραμένει αμετάβλητο σε σχέση με τον προϋπολογισμό 2001.

Έρευνα, προώθηση της καινοτομίας και της αλλαγής (86,5 εκατ. ευρώ, -16,7 %)

Η δραστηριότητα αυτή αντιστοιχεί στο εδικό πρόγραμμα έρευνας "Προώθηση της καινοτομίας και ενθάρρυνση της συμμετοχής των ΜΜΕ". Στόχος είναι η προώθηση καινοτόμων δραστηριοτήτων, συμπεριλαμβανομένης της δημιουργίας επιχειρήσεων, καθώς και η διευκόλυνση της διάδοσης και της αξιοποίησης των αποτελεσμάτων της έρευνα καθώς και της μεταφοράς των τεχνολογιών προς τις ΜΜΕ.

Εάν οι διοικητικές δαπάνες που προβλέπονται για το πρόγραμμα αυτό συμπεριληφθούν στο κεφάλαιο 01 του ΠΒΔ, οι προτεινόμενες πιστώσεις ανέρχονται σε 95 εκατ. ευρώ, δηλαδή παρουσιάζουν μείωση κατά περίπου 13,5 % σε σύγκριση με το 2001. Οι πιστώσεις αυτές αντιστοιχούν με το χρονοδιάγραμμα που προβλέπει το ειδικό πρόγραμμα και εξασφαλίζουν την εγγραφή στον προϋπολογισμό της συνολικής χρηματοδότησης που καθορίστηκε για το σκοπό αυτό στο 5ο πρόγραμμα-πλαίσιο έρευνας.

Περαιτέρω αξιοποίηση των πλεονεκτημάτων της εσωτερικής αγοράς (43,5 εκατ. ευρώ, +5,8 %)

Η δραστηριότητα αυτή καλύπτει τα μέτρα που προορίζονται για την εξασφάλιση της ομαλής λειτουργίας της εσωτερικής αγοράς στον τομέα της τυποποίησης και της εναρμόνισης, κυρίως με τις εξής ενέργειες:

1) Η θέση B5-3002 "Λειτουργία και ανάπτυξη της εσωτερικής αγοράς" καλύπτει όλα τα καθήκοντα εφαρμογής των οδηγιών σχετικά με την εσωτερική αγορά που έχουν ανατεθεί στην Επιτροπή και ιδίως την κοινοποίηση των τεχνικών κανόνων, την πιστοποίηση και την παρακολούθηση της αγοράς στον τομέα της τυποποίησης καθώς και την τομεακή προσέγγιση στους τομείς των ειδών διατροφής, των φαρμακευτικών προϊόντων, των οχημάτων, των κατασκευών κλπ. Για το 2002, προτείνονται πιστώσεις ανάληψης υποχρεώσεων ύψους 11,4 εκατ. ευρώ, συμπεριλαμβανομένου του κονδυλίου BA που είναι εγγεγραμμένο στο κεφάλαιο 01 του ΠΒΔ, δηλαδή παρατηρείται αύξηση σε σχέση με τα 9,9 εκατ. ευρώ του 2001.

2) Η θέση B5-3120 "Επιχορήγηση της Ευρωπαϊκής Υπηρεσίας για την αξιολόγηση Φαρμακευτικών Προϊόντων" είναι επιχορήγηση εξισορρόπησης. Η υπηρεσία αυτή ασχολείται με τη διαχείριση των κεντρικών κοινοτικών αδειών που χορηγούνται από την Επιτροπή για τα νέα φάρμακα, με τη στήριξη της αμοιβαίας αναγνώρισης των εθνικών αδειών (συμβατικά φάρμακα), την καταγραφή και την αξιολόγηση των παρενεργειών των φαρμάκων (φαρμακοεπαγρύπνηση) καθώς και με την προετοιμασία των κτηνιατρικών συστάσεων στα τρόφιμα. Για το 2002, προτείνεται επιχορήγηση εξισορρόπησης 14 εκατ. ευρώ, όπως και για το 2001. Οι εισφορές των επιχειρήσεων για την απόκτηση και τη διατήρηση των κοινοτικών αδειών εμπορίας εκτιμώνται σε 46,5 εκατ. ευρώ για το 2002, έναντι 42,6 εκατ. ευρώ για το 2001.

Σε αντίθεση με τα 1,3 εκατ. ευρώ που χορηγήθηκαν, το 2001, στην επιχορήγηση αυτή περιλαμβάνεται το ποσό των 3,3 εκατ. ευρώ ως ειδική συνεισφορά για την απαλλαγή των ορφανών φαρμάκων από τα τέλη (B5-3121) σύμφωνα με τον νέο κανονισμό που τέθηκε σε ισχύ, το 2000.

3) Το άρθρο B5-313 "Τυποποίηση και προσέγγιση των νομοθεσιών" καλύπτει τα μέτρα τυποποίησης, ελέγχου και πιστοποίησης στους διάφορους βιομηχανικούς κλάδους, ιδιαίτερα μέσω των εργασιών παραγωγής ευρωπαϊκών προτύπων που ανατίθενται σε ευρωπαϊκούς οργανισμούς τυποποίησης, των δοκιμών συμμόρφωσης προς τα πρότυπα καθώς και της ανάπτυξης πολιτικής ενημέρωσης για την εφαρμογή των προτύπων. Για το 2002, προτείνονται 16,1 εκατ. ευρώ για το άρθρο αυτό, συμπεριλαμβανομένου του κονδυλίου BA που ανήκει στο κεφάλαιο 01 του ΠΒΔ, έναντι 17,1 εκατ. ευρώ στον προϋπολογισμό 2001.

Ανταγωνιστικότητα και άλλες πολιτικές (8,0 εκατ. ευρώ, +14,3 %)

Το άρθρο B5-326 "Πολιτική βιομηχανικής ανταγωνιστικότητας για την Ευρωπαϊκή Ένωση" έχει στόχο την προώθηση της διαρκούς προσαρμογής της κοινοτικής βιομηχανίας στις βιομηχανικές μεταβολές στο πλαίσιο μιας ανοικτής και ανταγωνιστικής αγοράς. Αποσκοπεί στην ανάπτυξη πολιτικής για τη βιομηχανική ανταγωνιστικότητα της Ευρωπαϊκής Ένωσης με τη μέθοδο της αξιολόγησης των επιδόσεων και άλλες πρωτοβουλίες. Για τον προϋπολογισμό 2002, προτείνονται πιστώσεις 8,9 εκατ. ευρώ, έναντι 7,9 εκατ. ευρώ, το 2001, συμπεριλαμβανομένων των πιστώσεων διαχείρισης και στήριξης στο πλαίσιο του κεφαλαίου 01 του ΠΒΔ. Επίσης, από δω και πέρα, με το κονδύλιο αυτό θα χρηματοδοτείται η κοινοτική συνεισφορά στο ευρω-ιαπωνικό κέντρο βιομηχανικής συνεργασίας για τη διευκόλυνση της πρόσβασης των κοινοτικών επιχειρήσεων στην ιαπωνική αγορά.

3.3. Ανταγωνισμός

Τίτλος 03: Ανταγωνισμός

>ΘΕΣΗ ΠIΝΑΚΑ>

Η εφαρμογή της πολιτικής ανταγωνισμού, συμπεριλαμβανομένων του ελέγχου των συγκεντρώσεων, της πολιτικής αντιμετώπισης των συμπράξεων, της ελευθέρωσης της αγοράς και του ελέγχου των κρατικών ενισχύσεων για την εξασφάλιση ισότιμων όρων όσον αφορά τις επιχειρήσεις που ανταγωνίζονται στην ενιαία αγορά, αποτελεί ένα από τα σημαντικότερα καθήκοντα της Επιτροπής στο πλαίσιο της Συνθήκης που της επιβάλλει την αντιμετώπιση όλο και μεγαλύτερων προκλήσεων. Επίσης, η πολιτική ανταγωνισμού έχει τεράστια σημασία στο πλαίσιο της διαδικασίας διεύρυνσης και της ανταγωνιστικότητας της Ευρώπης σε παγκόσμιο επίπεδο. Η καθιέρωση του ενιαίου νομίσματος είναι και θα παραμείνει σημαντικός παράγοντας για την αναδιοργάνωση των αγορών αλλά και για τον πολλαπλασιασμό των προκλήσεων που αντιμετωπίζει ήδη ο ανταγωνισμός.

Μεταξύ των γενικών προτεραιοτήτων για το 2002, είναι η εφαρμογή του αναθεωρημένου νομοθετικού πλαισίου στον τομέα της πολιτικής για την αντιμετώπιση των συμπράξεων, η αναμενόμενη επανεξέταση του νομοθετικού πλαισίου για τον έλεγχο των συγκεντρώσεων, η μείωση των εκκρεμών υποθέσεων σε ορισμένους τομείς και η επέκταση των αρμοδιοτήτων της Επιτροπής όσον αφορά την εξέταση των σημαντικότερων θεμάτων, την κίνηση αυτεπάγγελτων ερευνών καθώς και τον έλεγχο της εφαρμογής μη δεσμευτικών νομοθεσιών με σκοπό την πρόληψη της εμφάνισης προβλημάτων ανταγωνισμού σε σχέση με τις κρατικές ενισχύσεις σε πολύ πρώιμο στάδιο. Ο τομέας των υπηρεσιών και ο ανταγωνισμός που ασκείται στους πρόσφατα ελευθερωμένους τομείς, όπως είναι οι τηλεπικοινωνίες, η ηλεκτρική ενέργεια και οι ταχυδρομικές υπηρεσίες θα συνεχίσουν να αποτελούν αντικείμενο ιδιαίτερης προσοχής εκ μέρους της Επιτροπής. Επίσης, η Επιτροπή θα μεριμνήσει για τη βελτίωση της διαφάνειας στον τομέα των κρατικών ενισχύσεων μέσω του μητρώου και του πίνακα αποτελεσμάτων για τις κρατικές ενισχύσεις.

Διαχείριση και στήριξη του τομέα πολιτικής "Ανταγωνισμός" (74,1 εκατ. ευρώ, +10,8%)

Προβλέπεται σημαντική αύξηση των ανθρώπινων πόρων για την αντιμετώπιση του αυξανόμενου αριθμού των πράξεων συγκέντρωσης, της χορήγησης κρατικών ενισχύσεων, της διεύρυνσης και άλλων υποχρεώσεων στο πλαίσιο της διεθνούς συνεργασίας.

Συγκεντρώσεις, πολιτική αντιμετώπισης των συμπράξεων, ελευθέρωση της αγοράς (δεν προβλέπονται πιστώσεις)

Η προτεραιότητα για τον έλεγχο των συγκεντρώσεων, έχει στόχο να εξασφαλίσει την αποτελεσματική άσκηση της υποχρέωσης που ανέλαβε η Επιτροπή να επανεξετάσει τις συγκεντρώσεις κοινοτικής κλίμακας και να προχωρήσει όσο το δυνατό περισσότερο στην αναθεώρηση του κανονισμού για τις συγκεντρώσεις. Η προτεραιότητα αυτή εντάσσεται στο πλαίσιο της ταχύρρυθμης αύξησης των αποφάσεων συγκέντρωσης τα τελευταία χρόνια (κατά μέσο όρο πάνω από 30%) η οποία δεν φαίνεται να περιορίζεται.

Πολιτική αντιμετώπισης των συμπράξεων. Εν όψει της διεύρυνσης και της νέας ευρωπαϊκής διακυβέρνησης και βάσει της πρότασης που εξέδωσε η Επιτροπή το Σεπτέμβριο 2000, η Επιτροπή θα θεσπίσει, το 2002 και το 2003, νέο σύστημα εφαρμογής της κοινοτικής νομοθεσίας στον τομέα των συμπράξεων (άρθρα 81 και 82) για την αποτελεσματικότερη προστασία του ανταγωνισμού. Το νέο σύστημα δεν θα βασίζεται μόνο στη διαρκή και ενισχυμένη εφαρμογή των κανόνων αυτών από την Ευρωπαϊκή Επιτροπή αλλά και στην αποκεντρωμένη εφαρμογή τους από τις εθνικές αρχές ανταγωνισμού και τα εθνικά δικαστήρια. Η Επιτροπή προτίθεται να επικεντρώσει το ενδιαφέρον της στις σημαντικότερες υποθέσεις, οι οποίες παρουσιάζουν σημαντικό νομικό, οικονομικό και πολιτικό ενδιαφέρον για την ΕΕ. Η θέσπιση ριζικών μεταρρυθμίσεων που θα δημιουργήσουν ένα σύγχρονο, διάφανο και αποτελεσματικό νομικό πλαίσιο για την ορθή λειτουργία του ανταγωνισμού εντός της διευρυμένης Κοινότητας παραμένει ως προτεραιότητα.

Η λήψη μέτρων καταπολέμησης των συμπράξεων και παρόμοιων πρακτικών που αντιβαίνουν στον ανταγωνισμό αποτελεί καθοριστικό στοιχείο για τη δημιουργία προϋποθέσεων για μια επιτυχή ενιαία αγορά και νομισματική ένωση. Η θέσπιση ενός νέου κανονισμού του Συμβουλίου, που προβλέπεται για το 2002, θα είναι αποφασιστική για την παροχή ενός σύγχρονου και αποτελεσματικού μέσου για την ενίσχυση της καταπολέμησης των συμπράξεων.

Ελευθέρωση της αγοράς

Η ελευθέρωση της αγοράς αποτελεί σημαντικό στόχο της κοινοτικής πολιτικής ανταγωνισμού. Όλα τα διαθέσιμα μέσα για την επιβολή μέτρων (σχετικά με την καταπολέμηση των συμπράξεων, τις συγκεντρώσεις και τις κρατικές ενισχύσεις) πρέπει να υποστηρίζουν τις ειδικές πρωτοβουλίες ελευθέρωσης ώστε οι προσπάθειες που καταβάλλονται να είναι αποτελεσματικές και προς όφελος των καταναλωτών. Ιδιαίτερη προσοχή θα δοθεί στους κλασικούς τομείς κοινής ωφελείας (τηλεπικοινωνίες, ταχυδρομεία, ενέργεια, μεταφορές) σχετικά με τους οποίους στόχος είναι η ενθάρρυνση της ανάπτυξης ισότιμων όρων ανταγωνισμού σε ευρωπαϊκό επίπεδο. Εκτός από την περαιτέρω ελευθέρωση των παραδοσιακά αποκλειστικών τομέων, ένας παρεμφερής στόχος είναι να διασφαλιστεί ότι η εγκαθίδρυση της ενιαίας αγοράς σε ορισμένους υπέρ-ρυθμιζόμενους τομείς (συμπεριλαμβανομένων των ελεύθερων επαγγελμάτων, των ασφαλιστικών ιδρυμάτων, των συνταξιοδοτικών ταμείων, της ανακύκλωσης των υλικών συσκευασίας, και του αθλητισμού) δεν θα υπονομευτεί από αντι-ανταγωνιστικές πρακτικές.

Έλεγχος των κρατικών ενισχύσεων (δεν προβλέπονται πιστώσεις)

Εκτός από την αξιολόγηση του αντικτύπου των κρατικών ενισχύσεων στη διαδικασία προοδευτικής ελευθέρωσης των μέχρι στιγμής περιορισμένων τομέων, η Επιτροπή προτίθεται να δώσει προτεραιότητα στην αναθεώρηση σημαντικού αριθμού υποθέσεων /σχεδίων στα οποία εμπλέκονται θέματα φορολογικής πολιτικής. Επίσης, θα συνεχίσει να δίνει προτεραιότητα στην απλούστευση και τον εκσυγχρονισμό των κανόνων για τις κρατικές ενισχύσεις και στην ανάπτυξη νέων κατευθυντήριων γραμμών, όπου απαιτείται, κυρίως σε σχέση με τα επιχειρηματικά κεφάλαια. Η Επιτροπή βρίσκεται στη διαδικασία εφαρμογής μητρώου και πίνακα αποτελεσμάτων σχετικά με τις κρατικές ενισχύσεις σκοπός του οποίου είναι η βελτίωση της διαφάνειας και η άσκηση πιέσεων στα κράτη μέλη ώστε να μειωθεί ο γενικός όγκος των κρατικών ενισχύσεων που στρεβλώνουν τον ανταγωνισμό.

Διεθνής συνεργασία (δεν προβλέπονται πιστώσεις)

Λόγω της αυξανόμενης ενοποίησης της παγκόσμιας οικονομίας, όλα τα θέματα ανταγωνισμού λαμβάνουν παγκόσμιες διαστάσεις και απαιτούν στενότερη διεθνή συνεργασία μεταξύ των αρχών ανταγωνισμού των διαφόρων χωρών καθώς και στο πλαίσιο των πολυμερών οργανισμών. Όσον αφορά τη διεύρυνση, η Επιτροπή θα συνεχίσει τις προσπάθειες που καταβάλλει όσον αφορά την παροχή τεχνικής βοήθειας προς τις υποψήφιες προς ένταξη χώρες, ώστε να εξασφαλιστεί στις χώρες αυτές η θέσπιση αξιόπιστων αρχών ανταγωνισμού και η αποτελεσματική εφαρμογή των νόμων περί ανταγωνισμού.

3.4. Απασχόληση και κοινωνικές υποθέσεις

Τίτλος 04: Απασχόληση και κοινωνικές υποθέσεις

>ΘΕΣΗ ΠIΝΑΚΑ>

Το μεγαλύτερο μέρος των πιστώσεων που χορηγούνται σ'αυτόν τον τομέα πολιτικής προορίζονται για το Ευρωπαϊκό Κοινωνικό Ταμείο (ΕΚΤ). Η διαχείριση των πιστώσεων ΕΚΤ γίνεται κυρίως από τα κράτη μέλη στο πλαίσιο της αποκεντρωμένης διαχείρισης: αφορά όλα τα βασικά προγράμματα (Κοινοτικά Πλαίσια Στήριξης και Ενιαία Έγγραφα Προγραμματισμού - 8.963 εκατ. ευρώ) αλλά και την κοινοτική πρωτοβουλία EQUAL (512 εκατ. ευρώ). Στο πλαίσιο του ΕΚΤ, η Επιτροπή διαχειρίζεται απευθείας μόνο τις πιστώσεις που προορίζονται για καινοτόμες ενέργειες και τεχνική βοήθεια (47 εκατ. ευρώ).

Διαχείριση και στήριξη του τομέα πολιτικής "Απασχόληση και κοινωνικές υποθέσεις" (94,0 εκατ. ευρώ, -8,8%)

Απασχόληση και Ευρωπαϊκό Κοινωνικό Ταμείο (9.532,6 εκατ. ευρώ, -3,0 %)

Γενικά, οι πιστώσεις αναλήψεως υποχρεώσεων γι αυτό το κεφάλαιο της ονοματολογίας του ΠΒΔ είναι πιστώσεις που προορίζονται για το ΕΚΤ και που έχουν προκαθοριστεί στο γενικό πλαίσιο των διαρθρωτικών ταμείων με βάση την απόφαση του Ευρωπαϊκού Συμβουλίου του Βερολίνου, το 1999. Το γενικό αυτό πλαίσιο περιγράφεται στο μέρος που αφορά την παρουσίαση ανά τομέα των δημοσιονομικών προοπτικών (τομέας 2).

Το οικονομικό έτος 2002 θα είναι το τρίτο έτος της περιόδου προγραμματισμού 2000-06.

Το ΕΚΤ χρηματοδοτεί:

* τον στόχο 1, για την προώθηση της ανάπτυξης και της διαρθρωτικής προσαρμογής των λιγότερο ανεπτυγμένων περιφερειών (μαζί με το ΕΤΠΑ, το ΕΓΤΠΕ - τμήμα "Προσανατολισμού" και το ΧΜΠA),

* τον στόχο 2, για την προώθηση της οικονομικής και κοινωνικής μετατροπής των περιοχών που πλήττονται από διαρθρωτικά προβλήματα (μαζί με το ΕΤΠΑ),

* τον στόχο 3, για τη στήριξη της προσαρμογής και του εκσυγχρονισμού των πολιτικών και των συστημάτων για την εκπαίδευση, την κατάρτιση και την απασχόληση, και

* την κοινοτική πρωτοβουλία EQUAL, για την ανάπτυξη των ανθρώπινων πόρων στο πλαίσιο της ισότητας των ευκαιριών.

Μεταξύ των δραστηριοτήτων που προωθεί το ΕΚΤ περιλαμβάνονται κυρίως οι εξής:

* η ανάπτυξη και η προώθηση ενεργητικών πολιτικών για την αγορά εργασίας με σκοπό την καταπολέμηση και την πρόληψη της ανεργίας,

* η προώθηση ίσων ευκαιριών,

* η προώθηση και η βελτίωση της κατάρτισης, της εκπαίδευσης και της παροχής συμβουλών.

Το συμπληρωματικό ποσό των 47 εκατ. ευρώ προορίζεται για καινοτόμα μέτρα κοινοτικής κλίμακας, μεταξύ των οποίων περιλαμβάνονται πιλοτικά έργα, ανταλλαγές εμπειριών και τεχνική βοήθεια με τη μορφή μέτρων προπαρασκευής, παρακολούθησης, αξιολόγησης και ελέγχου.

Δεδομένου ότι πρόκειται για ένα μόνο ταμείο, οι πόροι που χορηγούνται στο ΕΚΤ για τον στόχο 3 και την πρωτοβουλία EQUAL είναι προκαθορισμένοι, ενώ το συγκεκριμένο επίπεδο των πιστώσεων που προορίζονται για το ΕΚΤ για τους στόχους 1 και 2 προκύπτει άμεσα από τα ποσά που χορηγήθηκαν στα προγράμματα των οποίων η διαπραγμάτευση έγινε με τα κράτη μέλη. Ωστόσο, το μερίδιο του ΕΚΤ για τον στόχο 1 μπορεί ακόμη να τροποποιηθεί εν μέρει ανάλογα με την έκβαση κάποιων διαπραγματεύσεων. Όσον αφορά τον στόχο 2, οι διαπραγματεύσεις με ορισμένες χώρες δεν έχουν ακόμη ολοκληρωθεί. Η κατανομή των πιστώσεων μεταξύ ΕΚΤ και ΕΤΠΑ εκτιμήθηκε με βάση το σχετικό μερίδιο των ήδη εγκεκριμένων προγραμμάτων και αναμένεται να επανεξεταστεί.

Εκτός από την εκτέλεση αυτών των κονδυλίων του προϋπολογισμού για τη νέα περίοδο, το κλείσιμο της προηγουμένης περιόδου προγραμματισμού θα εξακολουθήσει να είναι ένα σημαντικό έργο, το 2002, αλλά για το οποίο θα απαιτηθούν μόνο πιστώσεις πληρωμών. Το γενικό θέμα των πληρωμών εξετάζεται στην παρουσίαση ανά τομέα των δημοσιονομικών προοπτικών (τομέας 2).

Παρά την επανεγγραφή στον προϋπολογισμό των μη χρησιμοποιηθεισών πιστώσεων του 2000, οι πιστώσεις για το ΕΚΤ είναι κατά τι χαμηλότερες από ό,τι στον προϋπολογισμό 2001. Ανέρχονται σε 9.522 εκατ., συμπεριλαμβανομένων των δαπανών διαχείρισης και υποστήριξης που υπολογίζονται στο κεφάλαιο 01 του ΠΒΔ. Αυτό οφείλεται στη μείωση του σχετικού μεριδίου που διατίθεται στο ΕΚΤ για τους στόχους 1 και 2. Ο προϋπολογισμός 2001 καταρτίστηκε με βάση το σχετικό μερίδιο του ΕΚΤ κατά τη διάρκεια της προηγούμενης περιόδου προγραμματισμού 1994-1999, ενώ το ΠΠ 2002 βασίζεται στο παρόν μερίδιο των προγραμμάτων που εγκρίθηκαν ήδη για την τρέχουσα περίοδο 2000-06, το οποίο συμβαίνει να είναι χαμηλότερο από αυτό της προηγούμενης περιόδου.

Άλλα προγράμματα κοινωνικού χαρακτήρα και υπέρ της απασχόλησης

Τον Ιούλιο 2000, η Επιτροπή πρότεινε ένα πολυετές πρόγραμμα κοινοτικών μέτρων ενθάρρυνσης στον τομέα της απασχόλησης. Με βάση την πρόταση αυτή, προτείνεται μείωση κατά 34%, έτσι ώστε το συνολικό ποσό να ανέλθει σε 10 εκατ. ευρώ για το 2002 (B5-502).

Το 2002, δεν προβλέπεται η ανανέωση των προπαρασκευαστικών ενεργειών υπέρ της δέσμευσης σε τοπικό επίπεδο για την απασχόληση (B5-503). Αντίθετα, για τις "Ευρωπαϊκές Υπηρεσίες Απασχόλησης" (EURES) (B3-4011) προτείνεται να διατηρηθεί το ποσό των 13 εκατ. ευρώ.

Οργανώσεις εργασίας και συνθήκες εργασίας (57,7 εκατ. ευρώ, +0,5%)

Οι πιστώσεις που προτάθηκαν για το κονδύλιο "Εργασιακές σχέσεις και κοινωνικός διάλογος" (B3-4000) για τον προϋπολογισμό 2002, και για το κονδύλιο "Ενέργειες επιμόρφωσης και ενημέρωσης υπέρ των οργανώσεων εργαζομένων" (B3-4002) πρέπει να διατηρηθούν στο επίπεδο των 12 και 11 εκατ. ευρώ, αντίστοιχα (συμπεριλαμβανομένου του κονδυλίου BA στο κεφάλαιο 01 του ΠΒΔ).

Προτείνεται αύξηση κατά 50% για το κονδύλιο "Ενημέρωση των εκπροσώπων των επιχειρήσεων και διαβούλευση με αυτούς" (B3-4003) με σκοπό την καθιέρωση διεθνικής συνεργασίας μεταξύ των εκπροσώπων των εργαζομένων και των εργοδοτών σχετικά με την ενημέρωση, τη διαβούλευση και τη συμμετοχή στις επιχειρήσεις που λειτουργούν σε περισσότερα από ένα κράτη μέλη. Προτείνεται αύξηση της επιδότησης του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας (B3-420) κατά 6%, δηλαδή 15,9 εκατ. ευρώ, για τη χρηματοδότηση του ευρωπαϊκού παρατηρητηρίου για τις βιομηχανικές μεταβολές.

Προτείνεται αύξηση 2,8% για το κονδύλιο "Προστασία της υγείας, της υγιεινής και της ασφάλειας στον τόπο εργασίας, συμπεριλαμβανομένης της επιχορήγησης προς το Ευρωπαϊκό Τεχνικό Συνδικαλιστικό Γραφείο" (B3-4310), ώστε οι σχετικές πιστώσεις να ανέλθουν σε 3,6 εκατ. ευρώ. Η κοινοτική επιδότηση για το κονδύλιο "Ευρωπαϊκός Οργανισμός για την Υγεία και την Ασφάλεια στην Εργασία" (B3-4311) θα αυξηθεί κατά 32% και θα ανέλθει σε 9 εκατ. ευρώ, ώστε να καταστεί δυνατή η χρηματοδότηση μέτρων για τις μικρές επιχειρήσεις και για την ευρωπαϊκή εβδομάδα ενημέρωσης σχετικά με την υγεία και την ασφάλεια.

Προώθηση μιας κοινωνίας χωρίς αποκλεισμούς (EUR40,7 εκατ. ευρώ, +5,7%)

Η Επιτροπή προτείνει τα εξής ποσά για το 2002:

* 11 εκατ. ευρώ για προπαρασκευαστικά μέτρα για την καταπολέμηση και την πρόληψη του αποκλεισμού (B3-4105), το 2002. Οι πιστώσεις αυτές αντιστοιχούν στο ποσό που προβλέπεται για το πολυετές πρόγραμμα (2001-05), όπως προτάθηκε από την Επιτροπή τον Ιούνιο 2000,

* 2,3 εκατ. ευρώ για την παροχή ενισχύσεων στις οικογένειες (B3-4102) και 3 εκατ. ευρώ για την ελεύθερη κυκλοφορία των εργαζομένων (B3-4110),

* 16,2 εκατ. ευρώ (+2 εκατ. ευρώ) για την καταπολέμηση των διακρίσεων (B5-803). Οι πιστώσεις αυτές αντιστοιχούν στο ποσό που προβλέπεται για το 2002, στο πολυετές πρόγραμμα (2001-06) που εγκρίθηκε από το Συμβούλιο τον Οκτώβριο 2000, για την καταπολέμηση και τη πρόληψη των διακρίσεων που βασίζονται σε φυλετική ή εθνική καταγωγή, θρησκεία, αναπηρία, ηλικία ή φύλο.

Η ανάγκη εξασφάλισης ότι το Ευρωπαϊκό παρατηρητήριο των φαινομένων ρατσισμού και ξενοφοβίας (B5-809) διαθέτει τα απαιτούμενα μέσα για την εκτέλεση των καθηκόντων του, οδήγησε σε αύξηση των πιστώσεων κατά 15% σε σύγκριση με τον προϋπολογισμό 2001, από 5,3 εκατ. ευρώ σε 6,1 εκατ. ευρώ.

Όσον αφορά το αποθεματικό 2002, προτάθηκαν 4 εκατ. ευρώ για την προετοιμασία του ευρωπαϊκού έτους των πολιτών με ειδικές ανάγκες, το 2003 (B5-806).

Ισότητα ευκαιριών μεταξύ γυναικών και ανδρών (10,3 εκατ. ευρώ, -1,0%)

Το πρόγραμμα (2001-05) σχετικά με την κοινοτική στρατηγική-πλαίσιο για την ισότητα των φύλων εγκρίθηκε στις 20 Δεκεμβρίου 2000. Οι πιστώσεις της θέσης του προϋπολογισμού B3-4012 ανέρχονται σε 10 εκατ. ευρώ, όπως προβλέπεται στο πρόγραμμα. Οι πιστώσεις αυτές προορίζονται για τη χρηματοδότηση μέτρων σχετικά με την προώθηση ίσων ευκαιριών, συμπεριλαμβανομένων ορισμένων νομοθετικών πλευρών με στόχο:

- την κατάρτιση και τη διάδοση καλών πρακτικών όσον αφορά την ισότητα,

- τη βελτίωση της κατανόησης και της συνειδητοποίησης των άμεσων και έμμεσων διακρίσεων με βάση το φύλο,

- τη στήριξη ενεργειών για τον υπολογισμό και την αξιολόγηση της αποτελεσματικότητας των τρεχουσών πολιτικών και πρακτικών,

- την υποστήριξη των βασικών παραγόντων στον τομέα αυτό και την ενίσχυση των μέσων δράσης που διαθέτουν.

3.5. Γεωργία και ανάπτυξη της υπαίθρου

>ΘΕΣΗ ΠIΝΑΚΑ>

3.5.1. Γενική παρουσίαση

Πεδίο εφαρμογής του τομέα πολιτικής

Ο τομέας πολιτικής "Γεωργία και Ανάπτυξη της Υπαίθρου" καλύπτει τα ακόλουθα:

* Τομέας 1: 46 222 εκατ. ευρώ, εκτός από 602 εκατ. ευρώ για κτηνιατρικά και φυτοϋγειονομικά μέτρα (B1-33 + τμήμα της διάταξης για πρόσθετες ανάγκες για τη σπογγώδη εγκεφαλοπάθεια βοοειδών - εφεξής ΣΕΒ - και τον αφθώδη πυρετό - εφεξής ΑΠ, βλ. κατωτέρω) και δαπάνες της αγοράς στον αλιευτικό τομέα (B1-26 και μέρος της B1-32 ).

* Συνολικό ποσό 3 822 εκατ. ευρώ για διάφορα μέτρα στα πλαίσια άλλων τομέων, δηλ. 2 957 εκατ. ευρώ για γεωργικές δαπάνες στα πλαίσια των διαρθρωτικών ταμείων (ΕΓΤΠΕ - τμήμα προσανατολισμού), 560 εκατ. ευρώ για εξωτερικές δράσεις (κυρίως για το προενταξιακό γεωργικό μέσο "SAPARD"), 250 εκατ. ευρώ για το νομισματικό αποθεματικό και, τέλος, 54 εκατ. ευρώ για ελέγχους και άλλες ενέργειες στον γεωργικό τομέα στον τομέα 3 (B2-51).

Ανακεφαλαιωτικός πίνακας, που παρουσιάζει τη σχέση μεταξύ της ονοματολογίας ΠΒΔ και της τρέχουσας ονοματολογίας, περιέχεται στο παράρτημα Ι. Πρέπει να επισημανθεί ότι το παράρτημα δεν περιλαμβάνει, υπό τον τίτλο "Διαχείριση και Υποστήριξη", πόρους για το προσωπικό, τα κτίρια και άλλες διοικητικές δαπάνες, παρά μόνο τις πιστώσεις για τις επονομαζόμενες ΒΑ γραμμές και την τεχνική βοήθεια.

Γενική εξέλιξη των πιστώσεων στον τομέα Πολιτικής "Γεωργία και ανάπτυξη της υπαίθρου"

Το ποσό των 49 556 εκατ. ευρώ που προτάθηκε γι'αυτόν τον τομέα πολιτικής το 2002 είναι σημαντικά υψηλότερο (1550 εκατ. ευρώ = +3,2 %) του ποσού των 48 006 εκατ. ευρώ του προϋπολογισμού του 2001. Η αύξηση αυτή συμβαδίζει πλήρως με την εξέλιξη της δημοσιονομικής προοπτικής (ΔΠ). Πράγματι, για τα κύρια μέρη του τομέα πολιτικής, η Επιτροπή προτείνει να συμπεριληφθεί στον προϋπολογισμό το πλήρες ποσό που είναι διαθέσιμο από την ΔΠ ή ένα ποσό πλησίον της ΔΠ. Για τον τομέα 1, οι πιστώσεις παραμένουν της τάξης των 365 εκατ. ευρώ (0.8 %), κάτω από το ανώτατο όριο σε σύγκριση με τα 506 εκατ. ευρώ του προϋπολογισμού 2001. Για το γεωργικό μέρος των διαρθρωτικών ταμείων, για το SAPARD και για το νομισματικό αποθεματικό, το πλήρες ποσό εγγράφεται στον προϋπολογισμό.

Η εξέλιξη των κυρίων κεφαλαίων (στην ονοματολογία ΠΒΔ) του τομέα πολιτικής συνοψίζεται ως εξής:

* Κεφάλαιο 01 "Δαπάνες διαχείρισης και υποστήριξης": η δημοσιονομική διαχείριση (συμπεριλαμβανομένου του SAPARD) διατηρήθηκε, με σημαντική ενίσχυση σε ό,τι αφορά τους ανθρώπινους πόρους το 2002.

* Κεφάλαιο 02 "Φυτικά προϊόντα": οι πιστώσεις αυξάνονται από 27. 838 στον προϋπολογισμό 2001 σε 28 100 εκατ. ευρώ στο ΠΠ 2002. Παρόλη τη σημαντική αύξηση των αναγκών στον τομέα αροτραίων καλλιεργειών και στον αμπελοοινικό τομέα, κυρίως ως αποτέλεσμα των μεταρρυθμίσεων της Agenda 2000, προβλέπεται οικονομία για τη ζάχαρη και το ρύζι (σε συμφωνία με τις προτάσεις μεταρρύθμισης σε αυτόν τον τομέα) και για τα κλωστικά φυτά (κυρίως ως αποτέλεσμα της μεταρρύθμισης του τομέος του βάμβακος).

* 12 958 εκατ. ευρώ προτάθηκαν για το κεφάλαιο 03 "Ζωικά προϊόντα", ποσό που αποτελεί αύξηση της τάξης του 10% σε σύγκριση με τον προϋπολογισμό 2001. Αυτή η εξέλιξη οφείλεται εξ ολοκλήρου στον τομέα βοείου κρέατος, όπου οι πιστώσεις αυξήθηκαν κατά 1,4 δις. , αύξηση που οφείλεται κυρίως στη μεταρρύθμιση της Agenda 2000, καθώς και στην παροχή για αυξημένες ανάγκες της ΣΕΒ και του ΑΠ. Ωστόσο, αναμένεται σημαντική οικονομία στον τομέα πρόβειου κρέατος σε συμφωνία με την πρόταση της Επιτροπής για μεταρρύθμιση αυτού του τομέα και, σε μικρότερο βαθμό, ως αποτέλεσμα αυξημένης κατανάλωσης. Σε ό,τι αφορά την πρόβλεψη 1000 εκατ. ευρώ για τις ΣΕΒ/ΑΠ, 850 εκατ. ευρώ διατέθηκαν στο κεφάλαιο "Ζωικά προϊόντα" και 150 εκατ. ευρώ στον τομέα πολιτικής "Υγεία και προστασία του καταναλωτή". Αυτός ο διαχωρισμός του αποθεματικού έπρεπε να γίνει με στόχο την παρουσίαση του προϋπολογισμού με βάση την ονοματολογία ΠΒΔ, όμως είναι μόνο ενδεικτικός (μη δεσμευτικός).

* 7 546 εκατ. ευρώ προβλέπονται για το κεφάλαιο 05 "Ανάπτυξη της υπαίθρου", έναντι 7 458 εκατ. ευρώ το 2001, σε συμφωνία με την εξέλιξη της δημοσιονομικής προοπτικής. Τονίζεται ότι η δραστηριότητα αυτή όχι μόνο καλύπτει το τρέχον κεφάλαιο B1-40 (Ανάπτυξη της υπαίθρου, 4 595 εκατ. ευρώ ), αλλά επίσης και το ΕΓΤΠΕ τμήμα προσανατολισμού, χρηματοδοτείται δε από τα διαρθρωτικά ταμεία (2 950 εκατ. ευρώ).

Περισσότερες λεπτομέρειες για τις ανάγκες των ετών 1999 έως 2003 δίδονται στο έγγραφο εργασίας στον τομέα 1, δυνάμει του άρθρου 6 του κανονισμού 2040/2000 της 26.9.2000.

3.5.2. Κύριοι παράγοντες στους οποίους βασίζεται το προσχέδιο για το 2002

Νομοθετικό πλαίσιο και μεταρρυθμίσεις της κοινής γεωργικής πολιτικής

Το προσχέδιο προϋπολογισμού βασίζεται στη μεταρρύθμιση των γεωργικών αγορών που εγκρίθηκαν στα πλαίσιο της Agenda 2000, και οι νομοθετικές προτάσεις είναι υπό συζήτηση ή υπό έγκριση στο Συμβούλιο.

Οι μεταρρυθμίσεις που αποφασίστηκαν στα πλαίσια της Agenda 2000

Οι μεταρρυθμίσεις στα πλαίσια της Agenda 2000 αφορούν ιδίως τις αροτραίες καλλιέργειες (σιτηρά, ελαιούχοι σπόροι και πρωτεϊνούχα φυτά), το βόειο και το μοσχαρίσιο κρέας, τον οίνο και τα γαλακτοκομικά προϊόντα. Για τον γαλακτοκομικό τομέα, το Συμβούλιο αποφάσισε να αυξήσει τις ποσοστώσεις παραγωγής εκκρεμούσης της μείωσης των τιμών και της εισαγωγής αντισταθμιστικής ενίσχυσης το 2005. Δεν Θα πρέπει να υπάρχουν αυξημένες δαπάνες το 2002 σε σύγκριση με το 2001. Και για τον τομέα της αμπελοκαλλιέργειας επίσης, το μεγαλύτερο μέρος της αύξησης των αναγκών λαμβάνει χώρα το 2001. Πρόσθετο ποσό περίπου 120 εκατ. ευρώ προβλέπεται στο ΠΒΔ για να συμπεριλάβει εξ ολοκλήρου στον προϋπολογισμό το νέο μέσον για την αναδιάρθρωση και τη μετατροπή.

Ωστόσο, οι μειώσεις τιμών και οι αντίστοιχες αυξήσεις στις άμεσες ενισχύσεις για τις αροτραίες καλλιέργειες και το βόειο και μοσχαρίσιο κρέας σχεδιάζονται για δύο και τρία εμπορικά έτη αντιστοίχως και συνεπώς απαιτούν σημαντικές αυξήσεις στον γεωργικό προϋπολογισμό του 2002. Εάν οι μειώσεις τιμών οδηγήσουν σε οικονομίες στον προϋπολογισμό, οι οικονομίες αυτές υπεραντισταθμίζονται από τις αυξημένες δαπάνες για αντισταθμιστικές ενισχύσεις.

Άλλες μεταρρυθμίσεις και νομοθετικές προτάσεις

Όπως και στο παρελθόν το προσχέδιο προϋπολογισμού βασίζεται σε νομοθετικές προτάσεις που έχουν ήδη υποβληθεί στο Συμβούλιο ή που είναι υπό σύνταξη από την Επιτροπή. Προς το παρόν, η Επιτροπή υπέβαλε προτάσεις για τη μεταρρύθμιση τριών τομέων, για τις οποίες δεν έχει ληφθεί ακόμη η σχετική απόφαση, δηλαδή τους τομείς της ζάχαρης, του ρυζιού και πρόσφατα των αμνοεριφίων. Οι οικονομίες που αναμένονται από αυτές τις μεταρρυθμίσεις ανέρχονται σε σχεδόν 1 δις .

Το Δεκέμβριο του 2000, το Συμβούλιο αποφάσισε μία πρώτη δέσμη μέτρων για να αντιμετωπίσει την κρίση ΣΕΒ. Τον Φεβρουάριο 2001 η Επιτροπή παρουσίασε ένα σχέδιο επτά σημείων, τα δημοσιονομικά αποτελέσματα του οποίου έχουν συμπεριληφθεί εξ ολοκλήρου στο ΠΠ.

Η Επιτροπή προτίθεται να παρουσιάσει, στους επόμενους μήνες, μια νομοθετική πρωτοβουλία που θα έχει ως στόχο την έναρξη ενός νέου καθεστώτος για την προστασία των φυτικών και ζωικών γενετικών πόρων. Αναμένοντας την έγκριση της νομικής βάσης, 10 εκατ. ευρώ ενεγράφησαν στο B0-40. Ακόμα είναι στις προθέσεις της Επιτροπής να θεσπίσει μερικά μέτρα στον τομέα της προαγωγής της οικογενειακής εκτροφής ζώων. Επειδή ο ισχύων κανονισμός περί δράσεων ενημέρωσης στον τομέα της κοινής γεωργικής πολιτικής (Κανονισμός του Συμβουλίου (EΚ) αριθ. 814/2000) καλύπτει ήδη αυτό το θέμα, η Επιτροπή προτείνει τη χρηματοδότησή τους από το αντίστοιχο κονδύλιο B1-382, και την αύξησή τους κατά 2 εκατ. ευρώ .

Τέλος, το ΠΠ λαμβάνει υπόψη τη μεταρρύθμιση του τομέος του βάμβακος επί του οποίου επετεύχθη συμφωνία στο Συμβούλιο της 24ης Απριλίου 2001.

Εξαιρετικές αβεβαιότητες που συνδέονται με την εκδήλωση της δεύτερης κρίσης ΣΕΒ και του ΑΠ: η παροχή ενός δις

Για την εκτίμηση των αναγκών του τομέα βοείου κρέατος, το ΠΠ βασίζεται στο ίδιο οικονομικό σενάριο με εκείνο που χρησιμοποιήθηκε για τον καθορισμό της δαπάνης του σχεδίου επτά σημείων, δηλ. πτώση της κατανάλωσης κατά 10% και των εξαγωγών κατά 40% κατά το ημερολογιακό έτος 2001. Για το 2002 προβλέπεται πτώση της κατανάλωσης κατά 7%, αλλά ανάκαμψη των εξαγωγών. Το σενάριο αυτό βέβαια είναι πολύ αβέβαιο, λόγω και της εκδήλωσης του αφθώδους πυρετού. Επιπλέον, οι ανάγκες για τη συγχρηματοδότηση της εξάλειψης του αφθώδους πυρετού είναι προς το παρόν αδύνατο να υπολογισθούν με αποδεκτό βαθμό ακριβείας. Γι' αυτούς τους λόγους, η Επιτροπή προτείνει τη διάθεση 1000 εκατ. ευρώ από τα 1 365 εκατ. ευρώ που παραμένουν διαθέσιμα στα πλαίσια της δημοσιονομικής προοπτικής, στο κεφάλαιο B0-40, για να τα προορίσει για τις συμπληρωματικές δαπάνες που πιθανόν να προκύψουν ως αποτέλεσμα της ΣΕΒ και του ΑΠ. Η Επιτροπή θα επανεκτιμήσει την κατάσταση τον Οκτώβριο, στα πλαίσια της διορθωτικής επιστολής.

Νομισματικές παράμετροι

Ισοτιμία ευρώ - δολαρίου

Σύμφωνα με το άρθρο 8 του νέου κανονισμού του Συμβουλίου (ΕΚ) αριθ. 2040/2000 της 26ης Σεπτεμβρίου 2000 σχετικά με τη δημοσιονομική πειθαρχία, η Επιτροπή κατά την έγκριση των γεωργικών δαπανών του προσχεδίου προϋπολογισμού, οφείλει να καθορίσει τις εκτιμήσεις του προϋπολογισμού για τους τίτλους 1- 3 του υποτμήματος Β-1 χρησιμοποιώντας τη μέση ισοτιμία της αγοράς ευρώ-δολαρίου που προέκυψε κατά το πιο πρόσφατο τρίμηνο, τρίμηνο που έληξε τουλάχιστον είκοσι μέρες πριν η Επιτροπή εκδώσει το έγγραφο του προϋπολογισμού. Η μέση ισοτιμία που προέκυψε κατ' αυτή την περίοδο, δηλαδή τους πρώτους τρεις μήνες του 2001 είναι 1 ευρώ = 0,92 $. Επειδή ο προϋπολογισμός 2001, όπως τροποποιήθηκε από τον συμπληρωματικό και διορθωτικό προϋπολογισμό αριθ. 1/01, βασίζεται στην ισοτιμία 1 = 0,87 $, το ΠΠ 2002 βασίζεται σε χαμηλότερη σχέση ευρώ - δολαρίου. Πράγματι, η διαφορά μεταξύ παγκοσμίων και κοινοτικών τιμών αυξάνεται, με αποτέλεσμα να προκύπτουν συμπληρωματικές ανάγκες σε σχέση με τον προϋπολογισμό του 2001.

Γεωργονομισματικό σύστημα

Η εισαγωγή του ευρώ και η κατάργηση των γεωργικών ισοτιμιών μετατροπής ("πράσινες ισοτιμίες"), με ισχύ από 1ης Ιανουαρίου 1999, μετέβαλαν ριζικά τη γεωργονομισματική κατάσταση. Οι αντισταθμίσεις εισοδήματος που χορηγήθηκαν στους παραγωγούς στα πλαίσια του γεωργονομισματικού συστήματος είναι πολύ χαμηλότερες απ' ό,τι το 2000 και 2001, έτη κατά τα οποία οι γεωργονομισματικές δαπάνες ήταν εκτάκτως υψηλές. Τούτο οφείλεται στο γεγονός ότι η ενίσχυση που αποφασίστηκε από το Συμβούλιο, για να αντισταθμίσει τις πτώσεις εισοδήματος ως αποτέλεσμα της κατάργησης των πρασίνων ισοτιμιών είναι φθίνουσα, και η δεύτερη και τρίτη δόση συγχρηματοδοτούνται. Ωστόσο, χάρη στην τρέχουσα ισχυροποίηση του UK£, πιθανόν να χρειαστεί να καταβληθούν νέες ενισχύσεις σε συμφωνία με το νέο γεωργικονομισματικό καθεστώς που αποφασίστηκε για τα νομίσματα που δεν συμμετέχουν στο ευρώ. Η συνολική δαπάνη αναμένεται να μειωθεί, από περίπου 900 εκατ. ευρώ το 2000, σε 430 εκατ. ευρώ το 2001 και σε 304 εκατ. ευρώ το 2002.

Γεωργική κατευθυντήρια γραμμή (Παράρτημα 2)

Σύμφωνα με τις αποφάσεις που ελήφθησαν στο Βερολίνο, το πεδίο της γεωργικής κατευθυντήριας γραμμής έχει επεκταθεί. Εκτός από τον τομέα 1, το προενταξιακό μέσο (SAPARD) στον τομέα 7 και το ποσό "που διατίθεται στο πλαίσιο της ένταξης" στον τομέα 8, που αφορούν τις γεωργικές δαπάνες, είναι τώρα πιο χαμηλά από το ανώτατο όριο που καθόρισε η κατευθυντήρια γραμμή.

Η κατευθυντήρια γραμμή για το 2002 υπολογίστηκε με βάση τον κανονισμό του Συμβουλίου (ΕΚ) αριθ. 2040/2000 σχετικά με τη δημοσιονομική πειθαρχία. Ο προϋπολογισμός του 1995 αποτελεί πλέον το έτος αναφοράς, αντί για εκείνον του 1988 που χρησιμοποιήθηκε μέχρι τώρα. Η γεωργική κατευθυντήρια γραμμή για το 2000, κατά συνέπεια, ανέρχεται σε 50 867 εκατ. ευρώ , δηλαδή αυξημένη κατά 2 079 εκατ. ευρώ (+4.3 %) έναντι της γεωργικής κατευθυντήριας γραμμής για το 2001 (48 788 εκατ. ευρώ ).

Συμπεριλαμβανομένων των γεωργικών προενταξιακών ενισχύσεων, που ανέρχονται σε 555 εκατ. ευρώ, οι συνολικές δαπάνες ανέρχονται σε 47 142 εκατ. ευρώ , δηλαδή περίπου 3,7 δις λιγότερο από την γεωργική κατευθυντήρια γραμμή.

Διαδικασία συνδιαλλαγής για τις γεωργικές δαπάνες

Η νέα διαθεσμική συμφωνία για την περίοδο 2000 έως 2006 διατηρεί τον κανόνα ο οποίος απαιτεί από την Επιτροπή να προσδιορίσει, στο προσχέδιό της του προϋπολογισμού, τις πιστώσεις που συνδέονται με τη νέα ή τη σχεδιαζόμενη νομοθεσία, καθώς και εκείνες που προκύπτουν από την εφαρμογή της νομοθεσίας που ίσχυε όταν είχε εγκριθεί ο προηγούμενος προϋπολογισμός. Ως "νέα νομοθεσία" εννοείται κάθε νέα ή σχεδιαζόμενη νομική βάση και κάθε τροποποίηση στο βασικό μέσο που διέπει την αρχή της δαπάνης που πραγματοποιήθηκε αφότου εγκρίθηκε ο προηγούμενος προϋπολογισμός.

Αυτός ο ορισμός, όταν εφαρμόζεται στις γεωργικές δαπάνες, καλύπτει όλα τα μέσα ή τους κανονισμούς που θεσπίζουν την οργάνωση κοινής αγοράς ή τροποποιούν τις βασικές αρχές μιας υφιστάμενης οργάνωσης αγοράς και εκείνους που αναφέρονται σε πιο εξειδικευμένες επιχειρήσεις, ανεξάρτητα από το κατά πόσο υπόκεινται σε μια οργάνωση αγοράς. Τούτο υπονοεί, στην ουσία, τους κανονισμούς που εξέδωσε το Συμβούλιο για την συμπλήρωση ή την τροποποίηση των μέσων που εμφανίζονται στην στήλη παρατηρήσεις του προϋπολογισμού. Με βάση αυτά τα κριτήρια, θεσπίστηκαν ορισμένα μέτρα αφότου είχε θεσπισθεί ο προϋπολογισμός 2000. Άλλα μέτρα προτάθηκαν από την Επιτροπή και είναι υπό ενδελεχή εξέταση. Τα μέτρα αυτά εμφανίζονται στο παράρτημα 3.

3.5.3. Ύψος των πιστώσεων ανά δραστηριότητα

Αυτό το τμήμα του κειμένου συγκρίνει το ύψος των πιστώσεων για το ΠΠ 2002 και τον προϋπολογισμό 2001 για καθένα από τα 6 κεφάλαια ΠΠ του τομέα πολιτικής "Γεωργία και ανάπτυξη της υπαίθρου".

Δαπάνες διαχείρισης και υποστήριξης για τον τομέα πολιτικής γεωργία και ανάπτυξη της υπαίθρου (135,1 εκατ. ευρώ: + 3,5%)

Η χρηματοοικονομική διαχείριση (συμπεριλαμβανομένου του SAPARD) διατηρήθηκε, με σημαντική ενίσχυση σε ό,τι αφορά τους ανθρώπινους πόρους το 2002.

Φυτικά προϊόντα (28 100,0 εκατ. ευρώ : +0,9%)

Αυτό το κεφάλαιο της ονοματολογίας ΠΒΔ καλύπτει τον τρέχοντα τίτλο B1-1 "Φυτικά προϊόντα" του προϋπολογισμού και τα μέρη των κεφαλαίων B1-30 (προϊόντα εκτός παραρτήματος 1) και B1-31 (επισιτιστικά προγράμματα) που αφορούν φυτικά προϊόντα. Οι πιστώσεις αυξάνονται από 27.836 εκατ. ευρώ στον προϋπολογισμό του 2001 σε 28. 100 εκατ. ευρώ. Παρόλο ό,τι οι ανάγκες για τον τομέα αροτραίων καλλιεργειών και για τον αμπελοοινικό τομέα αυξάνονται σημαντικά, κυρίως ως αποτέλεσμα των μεταρρυθμίσεων της Αgenda 2000, προβλέπονται οικονομίες για τη ζάχαρη και το ρύζι, σε συμφωνία με τις προτάσεις μεταρρύθμισης αυτών των τομέων, και για το βάμβακα, ως αποτέλεσμα της μεταρρύθμισης που αποφάσισε το Συμβούλιο τον Απρίλιο 2001.

Η Επιτροπή, για να καταστήσει την νέα ονοματολογία ΠΒΔ όσο το δυνατόν πιο διαφανή ομαδοποίησε τις δαπάνες σε άρθρα για τους περισσότερους τομείς, η δε εξέλιξη των πιστώσεων έχει ως εξής:

Μέτρα της αγοράς για σιτηρά (967 εκατ. ευρώ : - 67 εκατ. ευρώ )

Ο κατωτέρω πίνακας εμφανίζει τις κύριες υποθέσεις για το 2001 και το 2002 για ότι αφορά τις δαπάνες στήριξης παραδοσιακής αγοράς που ανεγράφησαν στο κεφάλαιο B1-10 (άρθρα B1-101 έως 102).

>ΘΕΣΗ ΠIΝΑΚΑ>

Οι δαπάνες για τις επιστροφές κατά την εξαγωγή μειώνονται σε 81 εκατ. ευρώ (-180 εκατ. ευρώ ), πτώση κατά τουλάχιστον 70% των πιστώσεων για το 2001. Τούτο οφείλεται κατά μεγάλο μέρος στην εν εξελίξει μείωση των θεσμικών τιμών βάσει της Agenda 2000, την αναμενόμενη αύξηση των παγκοσμίων τιμών, και τις μικρότερες ποσότητες που έχουν προγραμματισθεί για εξαγωγή (-3.1 εκατ. τόνοι).

Οι απαιτήσεις για δαπάνες αποθεματοποίησης το 2001 είναι υψηλότερες από τις αντίστοιχες του 2000 (+206 εκατ. ευρώ) κατά περίπου 56%. Τούτο οφείλεται στην αναμενόμενη αύξηση των αποθεμάτων και συνεπώς των σχετικών δαπανών.

Για τα προϊόντα μεταποίησης (εκτός παραρτήματος Ι), οι προβλέψεις για τις δαπάνες είναι ίδιες με τον προϋπολογισμό του 2001. Τούτο είναι σε συμφωνία με τα συμπεράσματα του γύρου της Ουρουγουάης (GATT). Το ανώτατο ποσό για επιστροφές κατά την εξαγωγή του κεφαλαίου B1-30 έπρεπε να μειωθεί από 717 εκατ. ευρώ το 1996 σε 415 εκατ. ευρώ το 2001. Το ποσό αυτό διατηρήθηκε για το 2002 ώστε να τηρηθούν οι υποχρεώσεις ΠΟΕ. Τονίζεται ότι η Επιτροπή θα χρησιμοποιήσει όπου χρειάζεται, για να εγγυηθεί την ομαλή ανάπτυξη της παραγωγής και του εμπορίου των προϊόντων μεταποίησης, τη δυνατότητα ενεργητικής τελειοποίησης. Από το ποσό των 415 εκατ. ευρώ , μόνο 29 εκατ. ευρώ αφορούν τα σιτηρά. Τούτο είναι μικρότερο των 43 εκατ. ευρώ για το 2001. Η οικονομία είναι αποτέλεσμα της γενικής πτωτικής τάσης στις επιστροφές για σιτηρά.

Ρύζι (47 εκατ. ευρώ : - 149 εκατ. ευρώ)

Η Επιτροπή εκπόνησε μια νέα πρόταση που αφορά την κοινή οργάνωση της αγοράς του ρυζιού το 2000. Οι πιστώσεις για το 2002 υπολογίστηκαν με βάση αυτή την πρόταση - COM(2000) 278 τελικό. Η τελική απόφαση, υπό μορφή κανονισμού του Συμβουλίου, μπορεί να μεταβάλει περαιτέρω το σενάριο.

Η σημαντική μείωση των πιστώσεων οφείλεται κυρίως στη μεταφορά των ενισχύσεων ανά εκτάριο για το ρύζι στο κεφάλαιο B1-10 αροτραίες καλλιέργειες (129 εκατ. ευρώ το 2001). Περαιτέρω μειώσεις οφείλονται στην εκτιμηθείσα πτώση των δαπανών για αποθέματα παρέμβασης από 44 εκατ. ευρώ για το 2000/01 σε 15 εκατ. ευρώ το 2001/02. Η πτώση αυτή προκύπτει από τη δέσμευση στα πλαίσια του μεταρρυθμισμένου καθεστώτος να μην αγορασθούν περαιτέρω αποθέματα. Λόγω της μεταρρύθμισης, οι καθαρές οικονομίες στο προσχέδιο προϋπολογισμού 2002 αναμένεται να ανέλθουν σε 64 εκατ. ευρώ . Ωστόσο, επειδή η μεταρρύθμιση κυρίως έγκειται στη μεταστροφή από τη στήριξη της αγοράς (δημόσια παρέμβαση) σε άμεσες ενισχύσεις, οι οικονομίες στα μέτρα στήριξης της αγοράς, τα οποία εγγράφονται στον προϋπολογισμό σ'αυτό το άρθρο, είναι πολύ υψηλότερες.

Ωστόσο, οι επιστροφές κατά την εξαγωγή είναι αυξημένες (+ 9 εκατ. ευρώ ). Τούτο κατά μεγάλο μέρος είναι αποτέλεσμα των πτωτικών παγκοσμίων τιμών για το ρύζι, γεγονός που διευρύνει τη διαφορά μεταξύ των κοινοτικών και των παγκοσμίων τιμών.

Επισιτιστικά προγράμματα (224 εκατ. ευρώ . + 3 εκατ. ευρώ )

Όπως και στο παρελθόν, 200 εκατ. ευρώ , ποσό ίδιο με εκείνο του 2001, διατέθηκε για την ελεύθερη διανομή αγροτικών προϊόντων στους άπορους (άρθρο B1-310)

Οι επιστροφές για τις ενέργειες επισιτιστικής βοήθειας (B1-311) είναι κατά 3 εκατ. ευρώ υψηλότερες από εκείνες του 2001, το δε ποσό για δαπάνες που προκύπτει ανέρχεται σε 24 εκατ. ευρώ .

Άμεσες πληρωμές για αροτραίες καλλιέργειες (17.759 εκατ. ευρώ. + 873 εκατ. ευρώ )

Οι πιστώσεις για άμεσες ανά εκτάριο πληρωμές (τρέχοντα άρθρα B1-104 και 105) αυξάνονται (+ 873 εκατ. ευρώ). Μέρος αυτής της αύξησης (+161 εκατ. ευρώ ) είναι αποτέλεσμα της μεταρρύθμισης του τομέος του ρυζιού, η οποία συνίσταται κυρίως, όπως αναφέρθηκε ανωτέρω, στη μεταστροφή από το κλασσικό καθεστώς παρέμβασης (δηλ. δημόσια αποθεματοποίηση) σε άμεσες ενισχύσεις. Μια περαιτέρω αύξηση (100 εκατ. ευρώ ) εξηγείται από την αυξημένη χρήση του καθεστώτος παύσης καλλιέργειας γαιών σε εθελουσία βάση από τους μικρούς παραγωγούς. Το ισοζύγιο εξηγείται από την έναρξη λειτουργίας του δευτέρου σταδίου της μεταρρύθμισης Agenda 2000.

Ζάχαρη (1 603 εκατ. ευρώ : - 280 εκατ. ευρώ )

Οι προβλεπόμενες δαπάνες για τον τομέα της ζάχαρης είναι χαμηλότερες από τις πιστώσεις του 2001, κυρίως επειδή λαμβάνεται υπόψη η πρόταση της Επιτροπής για μεταρρύθμιση του καθεστώτος της ζάχαρης, αρχής γενομένης από το εμπορικό έτος 2001/02. Υπολογίζεται να εξοικονομηθούν περίπου 358 εκατ. ευρώ ως αποτέλεσμα της κατάργησης του συστήματος επιστροφών αποθεματοποίησης.

Μεγαλύτερες δαπάνες προβλέπονται για επιστροφές (χώρες ΧΚΕ και χημική βιομηχανία) λόγω της προβλεπόμενης πτώσης των παγκοσμίων τιμών, και συνεπώς μιας αύξησης των επιστροφών. Το κατά μονάδα ποσό επιστροφής θα έπρεπε να αυξηθεί από 430 /τόνο το 2000/01 σε 460 /τόνο για το 2001/02.

Οι επιστροφές κατά την εξαγωγή για τη ζάχαρη που ενσωματώθηκαν στα προϊόντα εκτός παραρτήματος Ι ανέρχονται σε 183 εκατ. ευρώ . Η μικρή αύξηση (+4 εκατ. ευρώ ) οφείλεται στο αυξανόμενο ποσό επιστροφής ανά μονάδα για τη ζάχαρη.

Ελαιόλαδο (2 389 εκατ. ευρώ : - 84 εκατ. ευρώ )

Σύμφωνα με τις προβλέψεις οι δαπάνες για το ελαιόλαδο είναι μειωμένες σε σχέση με τις πιστώσεις 2001. Θεωρητικά ολόκληρη η μείωση εξηγείται από την πτώση των δαπανών για ενισχύσεις στην παραγωγή (-78 εκατ. ευρώ ), και ιδίως στις προβλέψεις που έγιναν για τον καθορισμό των ποσοτήτων ελαιολάδου για τις οποίες θα μπορούσε να χορηγηθεί ενίσχυση.

Tο ποσό του 2002 βασίζεται στις εθνικές εγγυημένες ποσότητες (ΕΕΠ) που είναι επιλέξιμες για ενίσχυση και προβλέπονται στον βασικό κανονισμό. Οι πιστώσεις 2001 για την Ιταλία βασίζονταν σε ποσότητες ελαφρά υψηλότερες των εθνικών εγγυημένων ποσοτήτων της. Πράγματι, η ποσότητα "κανονικώς" επιτρεπόμενη από τον κανονισμό για το 1999/00 αυξήθηκε κατά 80% της διαφοράς μεταξύ της ΕΕΠ και της πραγματικής παραγωγής για το 1998/99.

Κλωστικά φυτά και μεταξοσκώληκες (703 εκατ. ευρώ: - 128 εκατ. ευρώ )

Παρατηρείται σημαντική μείωση (-15 %) στις προβλέψεις δαπανών για τα κλωστικά φυτά και τους μεταξοσκώληκες, η οποία οφείλεται στις μεταρρυθμίσεις που έγιναν στους τομείς του βαμβακιού, του λιναριού και της κάνναβης.

Σύμφωνα με τη μεταρρύθμιση για το λινάρι και την κάνναβη, οι δαπάνες για αυτόν τον τομέα υπολογίζονται σε 80 εκατ. ευρώ , εκ των οποίων μόνο 21 εκατ. ευρώ παραμένουν σ'αυτό το άρθρο (το μεγαλύτερο μέρος αυτού μετατρέπεται σε άμεσες ενισχύσεις και συμπεριλαμβάνεται κατά συνέπεια στον προϋπολογισμό).

Οι πιστώσεις που ζητήθηκαν για το βαμβάκι (681 εκατ. ευρώ ) είναι μειωμένες (- 61 εκατ. ευρώ ). Η μεταρρύθμιση που αποφάσισε το Συμβούλιο στις 24 Απριλίου 2001 άφησε αμετάβλητο στο 50% το ποσοστό κατά το οποίο η τιμή προσανατολισμού θα μειωθεί για τα κράτη μέλη όπου η πραγματική παραγωγή υπερβαίνει την εθνική εγγυημένη ποσότητα. Ωστόσο, όταν η παραγωγή υπερβαίνει την ποσότητα 1.500.000 τόνων, αυτό το ποσοστό θα αυξηθεί βαθμιαία. Χωρίς τη μεταρρύθμιση οι απαιτήσεις για το βαμβάκι θα ανέρχονταν σε 770 εκατ. ευρώ . Οι εκτιμημένες απαιτήσεις λαμβάνουν επίσης υπόψη τους μια παγκόσμια τιμή για το μη εκκοκισμένο βαμβάκι ύψους 345 ευρώ/τόνο (αντί για 355 ευρώ/τόνο), και για παραχθείσα ποσότητα 1 600 000 τόνων (αντί για 1 570 000 τόνους).

Οπωροκηπευτικά(1 647 εκατ. ευρώ: - 18 εκατ. ευρώ )

Οι προβλεπόμενες δαπάνες για τα οπωροκηπευτικά είναι ελαφρά μειωμένες σε σχέση με τις πιστώσεις του 2001 (01%). Τούτο οφείλεται στις χαμηλότερες εκτιμήσεις για το καθεστώς των καρυδιών (- 44 εκατ. ευρώ ), την αντισταθμιστική ενίσχυση για τις μπανάνες (-23 εκατ. ευρώ ), και την αντιστάθμιση για τις αποσύρσεις (-10 εκατ. ευρώ ). Από την άλλη πλευρά μια αύξηση των απαιτήσεων (+ 70 εκατ. ευρώ ) αναμένεται για την ενίσχυση στην παραγωγή για προϊόντα μεταποίησης της τομάτας ως αποτέλεσμα μεταρρύθμισης στο 2001 (υψηλότερα όρια επεξεργασίας και υψηλότερη ενίσχυση για την τομάτα.

Για την ελεύθερη διανομή των οπωροκηπευτικών (B1-314), προτείνεται ενιαίο ποσό 9 εκατ. ευρώ (- 2 εκατ. ευρώ ).

Αμπελοοινικός τομέας (1 275 εκατ. ευρώ : + 122 εκατ. ευρώ )

Ο αμπελοοινικός τομέας είναι ένας από τους 4 γεωργικούς τομείς τους οποίους αποφάσισε να μεταρρυθμίσει το Ευρωπαϊκό Συμβούλιο τον Μάρτιο του 1999. Η μεταρρύθμιση αυτή είναι η μεγαλύτερη αλλαγή στον τομέα αυτό, από τη σύστασή του το 1962. Όσον αφορά τον προϋπολογισμό, η μεταρρύθμιση αυτή έχει δύο πτυχές: η πρώτη αφορά την απλοποίηση των μηχανισμών και της αγοράς, δηλαδή τον εξορθολογισμό των διαφόρων τύπων απόσταξης. Παρά το γεγονός ότι δεν θα επιφέρει άμεσες οικονομίες, θα αυξήσει τη διαφάνεια και θα μειώσει τον αριθμό των αγνώστων παραγόντων. Η δεύτερη και πιο σημαντική πτυχή της μεταρρύθμισης αφορά την καθιέρωση ενός μέσου αναδιάρθρωσης των αμπελώνων, το οποίο αναμένεται να κοστίσει πάνω από 422 εκατ. ευρώ φέτος.

Η αναμενόμενη αύξηση των δαπανών οφείλεται στο υψηλό επίπεδο της συγκομιδής 2000, που οδηγεί κυρίως σε υψηλότερες δαπάνες απόσταξης (+50 εκατ. ευρώ ) και υψηλότερες δαπάνες αποθεματοποίησης για το οινόπνευμα (+36 εκατ. ευρώ ). Για το δεύτερο έτος εφαρμογής του νέου καθεστώτος για την αναδιάρθρωση των αμπελώνων, οι νέες δαπάνες που προορίζονται να καλύψουν τη ζημία εισοδημάτων συνεπάγονται μια αύξηση 42 εκατ. ευρώ . Αντιθέτως, αναμένεται μείωση των δαπανών για επιστροφές, γεγονός που οφείλεται στη μείωση των συντελεστών (-10 εκατ. ευρώ ).

Οι πρώτες ενδείξεις σχετικά με τη συγκομιδή του έτους θα είναι διαθέσιμες κατά την παρουσίαση της διορθωτικής επιστολής στον Οκτώβριο.

Καπνός (984 εκατ. ευρώ : -16 εκατ. ευρώ )

Αφότου έγιναν οι μεταρρυθμίσεις του 1992 και 1998 οι δαπάνες γι' αυτόν τον τομέα παραμένουν σχετικά σταθερές. Η παραγωγή που είναι επιλέξιμη για πριμοδότηση υπόκειται σε ένα αυστηρό σύστημα ποσοστώσεων. Ωστόσο, αναμένονται οικονομίες της τάξης των 16 εκατ. ευρώ για τη συγκεκριμένη ενίσχυση. Πράγματι, το νέο καθεστώς προβλέπει ότι η συγκεκριμένη ενίσχυση καταβάλλεται κατά τον ίδιο χρόνο όπως και οι άλλες πριμοδοτήσεις και όχι πλέον με μια ορισμένη καθυστέρηση. Τούτο προκαλεί μια προσωρινή αύξηση των δαπανών το 2001.

Άλλα φυτικά προϊόντα/μέτρα (502 εκατ. ευρώ : + 6 εκατ. ευρώ )

* Αποξηραμένες ζωοτροφές και ψυχανθή (385 εκατ. ευρώ : + 1 εκατ. ευρώ )

Οι πιστώσεις που προτάθηκαν γι' αυτόν τον τομέα είναι ουσιαστικά στο ίδιο επίπεδο με τις ανάγκες που είχαν καθορισθεί για το 2001. Οι ανάγκες για το 2002 βασίζονται σε παραγωγή 4,8 εκατ. ευρώ τόνων για τις αποξηραμένες υπό υψηλή θερμοκρασία ζωοτροφές (ανώτατη εγγυημένη ποσότητα: 4,4124 εκατ. τόνοι) και σε παραγωγή 250.000 τόνων για τις αποξηραμένες στον ήλιο ζωοτροφές (ανώτατη εγγυημένη ποσότητα: 443. 500 τόνοι).

Το συνολικό ποσό για τα ψυχανθή παραμένει σταθερό στα 72 εκατομμύρια. Προβλέπεται πτώση στην παραγωγή της φακής, του αρακά και των κουκιών, αλλά οι συνολικές ποσότητες θα υπερβαίνουν ακόμα τη μέγιστη εγγυημένη έκταση των 40 000 εκταρίων.

* Σπόροι και λυκίσκος (117 εκατ. ευρώ : +5 εκατ. ευρώ )

Σε ό,τι αφορά τους σπόρους (105 εκατ. ευρώ ), σχεδιάζεται η καταβολή μέσης ενίσχυσης 299 ευρώ/τόνο (έναντι 285 ευρώ/τόνο για τον προϋπολογισμό 2001) για συνολική ποσότητα 350 900 τόνων. Για το λυκίσκο (12 εκατ. ευρώ ), μια έκταση 25 000 εκταρίων θα έπρεπε να λάβει πριμοδότηση 480 ευρώ/εκτάριο.

Ζωικά προϊόντα (12 958,.0 εκατ. ευρώ : +14,0 %)

Το κεφάλαιο αυτό της ονοματολογίας ΠΒΔ καλύπτει το σύνολο του τρέχοντος τίτλου B1-2 - ζωικά προϊόντα (με την εξαίρεση του τομέα αλιείας B1-26), και δαπάνες για τα προϊόντα εκτός παραρτήματος (B1-30) και επισιτιστικά προγράμματα (Β1-31) που αφορούν ζωικά προϊόντα. Περιλαμβάνει επίσης ποσό 850 εκατ. ευρώ ως μέρος της παροχής που δημιουργήθηκε για να αντιμετωπισθούν οι πρόσθετες ανάγκες ΣΕΒ και ΑΠ. Πράγματι, για το σκοπό της χρήσης του ΠΒΔ, ένα ορισμένο ποσό της παροχής έπρεπε να διατεθεί για μέτρα της αγοράς, και το υπόλοιπο (150 εκατ. ευρώ ) για τον τομέα πολιτικής "Υγεία και Προστασία του Καταναλωτή". Επισημαίνεται ότι αυτός ο διαχωρισμός είναι απλά ενδεικτικός και όχι δεσμευτικός. Όπως φαίνεται από το παράρτημα Ι, τα 850 εκατ. ευρώ δεν διατέθηκαν στους διάφορους ζωικούς τομείς, που εμπίπτουν σε αυτό τον τομέα πολιτικής και δεν σχολιάζονται περαιτέρω στους διάφορους τομείς.

Tα 12 958 εκατ. ευρώ που προτάθηκαν για αυτή την δραστηριότητα αντιστοιχούν σε αύξηση κατά 1 592 εκατ. ευρώ σε σύγκριση με τον προϋπολογισμό του 2001. Οι πιστώσεις για τον τομέα του βοείου κρέατος αυξάνονται κατά 1,4 δις , εκ των οποίων 1,2 δις αφορούν τη μεταρρύθμιση του τομέα βοείου κρέατος στα πλαίσια της Agenda 2000. Τα υπόλοιπα 200 εκατ. ευρώ καθώς και η ειδική πρόβλεψη που δημιουργήθηκε για να καλύψει τις σημαντικές πρόσθετες δαπάνες της αγοράς που οφείλονται στην κρίση ΣΕΒ και ΑΠ εξηγούν το άλλο σκέλος της αύξησης. Από την άλλη πλευρά, οι δαπάνες για το πρόβειο κρέας θα έπρεπε να μειωθούν ως συνέπεια, για παράδειγμα, της μικρότερης κατανάλωσης βοείου κρέατος (αποτέλεσμα της τιμής), και με την συμπερίληψη στον προϋπολογισμό της πρότασης μεταρρύθμισης του τομέος αμνοεριφίων.

Ωστόσο, είναι σαφές ότι η διορθωτική επιστολή πρέπει πιθανώς να προσαρμόσει αυτές τις πιστώσεις σε συμφωνία με την εξέλιξη των τρεχουσών κρίσεων.

Η εξέλιξη των πιστώσεων των διαφόρων ζωικών τομέων έχει ως εξής:

Γάλα και γαλακτοκομικά προϊόντα (2 617 εκατ. ευρώ : + 23 εκατ. ευρώ )

Οι οικονομίες προβλέπονται για τα διάφορα επιδοτούμενα προγράμματα πωλήσεων για το αποκορυφωμένο γάλα σε σκόνη (-64 εκατ. ευρώ ) και για τη δημόσια αποθεματοποίηση βουτύρου (-30 εκατ. ευρώ ).

Από την άλλη πλευρά μόνο 36 εκατ. ευρώ προβλέπονται κατά το 2002 για συμπληρωματική εισφορά (που επιβάλλεται για τις ποσότητες που υπερβαίνουν τις ποσοστώσεις). Τούτο οφείλεται στο ό,τι, στην Agenda 2000, οι ποσοστώσεις αυξήθηκαν για το εμπορικό έτος 2001/2002 κατά 502 000 τόνους, γεγονός που σημαίνει ότι οι υπερβάσεις των ποσοστώσεων θα είναι μικρότερες και οι εισφορές θα μειωθούν κατά 53 εκατ. ευρώ .

Προβλέπεται μια μικρή αύξηση των αναγκών για τις εξαγωγές (+25 εκατ. ευρώ ). Τούτο εξηγείται από την αύξηση του επιπέδου επιστροφών για το τυρί και "άλλα προϊόντα γάλακτος" ώστε να τηρηθούν οι προβλέψεις της αγοράς.

Οι επιστροφές κατά την εξαγωγή για γάλα και προϊόντα γάλακτος που έχουν ενσωματωθεί στα προϊόντα εκτός παραρτήματος Ι ανέρχονται σε 200 εκατ. ευρώ , ποσό που αντιστοιχεί σε αύξηση 40 εκατ. ευρώ σε σύγκριση με το 2001, σε ευθυγράμμιση με την αύξηση των επιστροφών κατά την εξαγωγή.

Tο νέο καθεστώς χορήγησης γάλακτος στους μαθητές (Άρθρο B1-312), που εξέδωσε το Συμβούλιο το 2000, μείωσε την κοινοτική συνεισφορά από 95 % σε 75 % της τιμής στόχου. Για το 2002 το καθεστώς έχει πλήρη ισχύ και οι ανάγκες ανέρχονται σε 81 εκατ. ευρώ (-8 εκατ. ευρώ ).

Βόειο και μοσχαρίσιο κρέας (8 371 εκατ. ευρώ : +1 393 εκατ. ευρώ )

Σε σύγκριση με τον προϋπολογισμό 2001 (συμπεριλαμβανομένου και του ΔΣΠ 1/2001, δηλ. των δαπανών για την πρώτη δέσμη μέτρων για τη ΣΕΒ) οι πιστώσεις αυξάνονται σημαντικά για το κεφάλαιο B1-21 βόειο και μοσχαρίσιο κρέας (+ 1,4 δις ή +20%), γεγονός που οφείλεται κυρίως στο δεύτερο στάδιο της αύξησης των πριμοδοτήσεων που προβλέπεται στη μεταρρύθμιση Agenda 2000 (+ 1 190 εκατ. ευρώ ) και, σε μικρότερο βαθμό, στις πρόσθετες καθαρές δαπάνες που οφείλονται στην κρίση της ΣΕΒ (+ 203 εκατ. ).

Άμεσες πληρωμές:

Ο τομέας του βοείου κρέατος είναι ένας από τους 4 γεωργικούς τομείς που το Ευρωπαϊκό Συμβούλιο αποφάσισε να μεταρρυθμίσει, τον Μάρτιο 1999. Η μεταρρύθμιση αυτή αποτελεί συνέχεια της μεταρρύθμισης του 1992 και προβλέπει περαιτέρω σταδιακή μείωση των θεσμικών τιμών, με αντιστάθμισμα, μια αύξηση του ποσού της άμεσης αντισταθμιστικής ενίσχυσης και την καθιέρωση μιας νέας ενίσχυσης.

Με ποσό 6 275 εκατ. ευρώ, αυτές οι άμεσες πληρωμές αντιστοιχούν στο 75% των πιστώσεων του κεφαλαίου. Στη συνέχεια της πρώτης δόσης της αύξησης των πριμοδοτήσεων, οι ανάγκες για την πριμοδότηση των θηλαζουσών αγελάδων αυξάνονται σχεδόν κατά 193 εκατ. ευρώ (σύνολο 2 031 εκατ. ευρώ ), και οι ανάγκες για τα αρσενικά ζώα κατά 181 εκατ. ευρώ εκατ. ευρώ (σύνολο 1 800 εκατ. ευρώ ). Εκτός αυτών υπάρχει η αύξηση των νέων πριμοδοτήσεων σφαγής κατά 655 εκατ. ευρώ (σύνολο 1 371 εκατ. ευρώ ). Το ποσό των πριμοδοτήσεων εκτατικοποίησης το οποίο καταβάλλεται τώρα για τα κοπάδια γαλακτοφόρων αγελάδων σε ορισμένα κράτη μέλη ανέρχεται σε 751 εκατ. ευρώ . Τέλος θα πρέπει να προστεθεί μια περαιτέρω αύξηση 161 εκατ. ευρώ ως αποθεματικό που θα επιτρέπει στα κράτη μέλη να πραγματοποιούν συμπληρωματικές πληρωμές (σύνολο 322 εκατ. ευρώ ).

Μέτρα για την ΣΕΒ και δημοσιονομικές επιπτώσεις στα άλλα μέτρα για την οργάνωση της κοινής αγοράς:

Η Επιτροπή πρότεινε, τον Φεβρουάριο, μια δεύτερη δέσμη μέτρων (το επονομαζόμενο σχέδιο επτά σημείων) για να αντιμετωπίσει τη νέα κρίση της ΣΕΒ. Η εκτίμηση των δαπανών για τον τομέα βοείου κρέατος βασίζεται στο οικονομικό σενάριο στο οποίο στηρίζεται το σχέδιο των επτά σημείων. Τα βασικά στοιχεία αυτού του σεναρίου μπορούν να συνοψισθούν ως εξής: η καθαρή παραγωγή το 2002 (ημερολογιακό έτος) θα έπρεπε να ανέλθει στα 7 980 000 τόνους, έναντι παραγωγής περίπου 7 350 000 τόνων το 2001. κατά το 2001, η κατανάλωση θα έπρεπε να μειωθεί κατά 10% ενώ οι εξαγωγές κατά 40% σε σύγκριση με τα κανονικά επίπεδα. κατά το 2002, προβλέπεται ελαφρά ανάκαμψη της κατανάλωσης (7% κάτω από το κανονικό επίπεδο) και οι εξαγωγές θα ανακάμψουν με την άρση των εμπάργκο που αποφασίστηκε από πολλές τρίτες χώρες. Ως αποτέλεσμα, υψηλές ποσότητες κρέατος πρέπει να αποσυρθούν από την αγορά. Τούτο θα επιτευχθεί με την αγορά για δημόσια αποθεματοποίηση μιας συμπληρωματικής ποσότητας 401 000 τόνων, με αντίστοιχη δαπάνη 795 εκατ. ευρώ (συμπεριλαμβανομένων των δαπανών για τη διατήρηση 310 000 τόνων που αγοράστηκαν μέσω του προϋπολογισμού 2001) και με την επανεγγραφή 300 000 τόνων στο νέο ειδικό καθεστώς απόσυρσης (420 εκατ. ευρώ ). Τα τελικά αποθέματα θα πρέπει να ανέλθουν σε 711 000 τόνους.

Οι ανάγκες για το πρόγραμμα εθελούσιας σφαγής (βόδια ηλικίας μεγαλύτερα των 30 μηνών στο Ηνωμένο Βασίλειο) που οφείλεται στην πρώτη κρίση της ΣΕΒ εκτιμώνται στα 334 εκατ. ευρώ , δηλ. 12 εκατ. ευρώ λιγότερο απ' ό,τι το 2001.

Για τα υποχρεωτικά και επιλεκτικά προγράμματα σφαγής έχει επανεγγραφεί ένα ποσό 75 εκατ. ευρώ (+ 62 εκατ. ευρώ σε σύγκριση με το 2001) με σκοπό την αντιμετώπιση της αύξησης που οφείλεται στα νέα βοοειδή που εμπλέκονται στη νέα κρίση.

Συνολικά οι πιστώσεις για την αντιμετώπιση της παλαιάς και νέας επίπτωσης της ΣΕΒ ανέρχονται σε 1 624 εκατ. ευρώ .

Αντιθέτως, θα πρέπει να παρουσιαστεί μείωση στις ανάγκες για τις επιστροφές κατά την εξαγωγή (-92 εκατ. ευρώ σε σύγκριση με το 2001, φθάνοντας έτσι ένα σύνολο 480 εκατ. ευρώ , δηλαδή 6 % του κεφαλαίου) ως αποτέλεσμα των εμπάργκο και λαμβάνοντας υπόψη μια σχετική ανάκαμψη των εξαγωγών.

Ωστόσο, σε περίπτωση που η πτώση της εσωτερικής κατανάλωσης και των εξαγωγών είναι υψηλότερη από την προβλεφθείσα στη δεύτερη δέσμη που παρουσίασε η Επιτροπή πριν από την εκδήλωση του αφθώδους πυρετού, μια επιπλέον ποσότητα θα πρέπει να αποσυρθεί από την αγορά. Επίσης, πιθανόν να καταστούν αναγκαία ειδικά μέτρα για την αγορά π.χ. στον τομέα της καλής υγείας των ζώων. Αν εμφανισθούν πρόσθετες ανάγκες, αυτές θα πρέπει να χρηματοδοτηθούν μέσω ειδικής πρόβλεψης που εγγράφεται στο κεφάλαιο B0-40. Η πρόβλεψη αυτή προορίζεται να αντιμετωπίσει τις πρόσθετες δαπάνες της αγοράς καθώς και τις κτηνιατρικές δαπάνες.

Αιγοπρόβειο κρέας (970 εκατ. ευρώ , δηλ. -650 εκατ. ευρώ )

Οι πιστώσεις για το κεφάλαιο B1-22 (αιγοπρόβειο κρέας) είναι σε συμφωνία με το νέο καθεστώς που πρότεινε η Επιτροπή γι'αυτή την ΚΟΑ. Οι κύριες τροποποιήσεις του καθεστώτος αφορούν τις πριμοδοτήσεις για τις προβατίνες και τις γίδες. Ειδικότερα, και λαμβάνοντας υπόψη τα αποτελέσματα μιας μελέτης αξιολόγησης, προτείνεται η αντικατάσταση της πραγματικής πριμοδότησης η οποία καταβάλλεται ως αντιστάθμιση μεταξύ της βασικής τιμής και της μέσης τιμής της αγοράς με μία ενιαία καταβολή. Τούτο θα είναι σταθερό και προβλέψιμο για τους κτηνοτρόφους και θα απλοποιήσει τη διαχείριση του καθεστώτος.

Με βάση το μέσο επίπεδο τιμής κατά τη διάρκεια της αντιπροσωπευτικής περιόδου 1998-2000, τα προτεινόμενα επίπεδα για την πριμοδότηση ανέρχονται σε 21 ευρώ ανά προβατίνα και σε 16,8 ευρώ ανά γαλακτοπαραγωγική προβατίνα και ανά γίδα. Συμπληρωματική πριμοδότηση 7 ευρώ ανά προβατίνα ή γίδα θα πρέπει επίσης να χορηγηθεί στους παραγωγούς των μειονεκτικών περιοχών ή/και στους παραγωγούς που μετακινούν εποχιακώς τα κοπάδια τους (συγκρίσιμο με την ισχύουσα πριμοδότηση "αγροτικός κόσμος".

Ο βασικός λόγος για την μείωση των πιστώσεων κατά 650 εκατ. ευρώ που προβλέπεται σε σύγκριση με τον προϋπολογισμό 2001 είναι ό,τι η νέα πρόταση εννοεί ότι οι πληρωμές θα γίνουν όχι νωρίτερα από τις 16 Οκτωβρίου του ημερολογιακού έτους. συνεπώς, η πρώτη πληρωμή που πρέπει να γίνει υπό το νέο καθεστώς θα καταβληθεί μετά τις 16 Οκτωβρίου 2002, εμπίπτουσα έτσι στον προϋπολογισμό ΕΓΤΠΕ του έτους 2003 (εφ'άπαξ οικονομία 560 εκατ. ευρώ στον προϋπολογισμό 2002). Το υπόλοιπο της μείωσης των πιστώσεων οφείλεται στην πρόσφατη βελτίωση των επιπέδων τιμών αγοράς (και τούτο λόγω των επιπτώσεων της κρίσης της ΣΕΒ στον τομέα των προβάτων), γεγονός που οδηγεί σε χαμηλότερο επίπεδο των τελευταίων δόσεων για την πληρωμή των πριμοδοτήσεων υπό το λήγον καθεστώς. Στην ουσία, επειδή η πραγματική πριμοδότηση πληρώνεται σε αρκετές δόσεις, οι πιστώσεις προϋπολογισμού ενός έτους οφείλουν να καλύψουν μέρη των δύο πριμοδοτήσεων του εμπορικού έτους: κατά τη διάρκεια του προϋπολογισμού 2002, το τελευταίο μέρος της τρέχουσας πριμοδότησης (που έχει επηρεασθεί από το επίπεδο των τιμών κατά τη διάρκεια του εμπορικού έτους 2001) πρέπει να καταβληθεί. Και οι υπόλοιπες πληρωμές πρέπει να καταβληθούν για τη συμπληρωματική "Πριμοδότηση Αγροτικός Κόσμος".

Το σύνολο αυτών των υπολοίπων πριμοδοτήσεων ανέρχεται σε 826 εκατ. ευρώ . Περιλαμβανομένης της υπόλοιπης συμπληρωματικής πριμοδότησης, το σύνολο της πριμοδότησης "του παλαιού καθεστώτος" προς πληρωμή θα ανέρχεται σε 956 εκατ. ευρώ . Αρχής γενομένης από το 2003 το σύνολο των πριμοδοτήσεων "παλαιού καθεστώτος" προς πληρωμή για κάθε δημοσιονομικό έτος για τις προβατίνες και τις γίδες (συμπεριλαμβανομένης της συμπληρωματικής πριμοδότησης) εκτιμάται σε 1838 εκατ. ευρώ .

Ο ακόλουθος πίνακας παρουσιάζει την εξέλιξη των υποτιθεμένων τιμών για τα εμπορικά έτη 2000 και 2001, την αντίστοιχη πριμοδότηση ανά προβατίνα γι' αυτά τα έτη και την προτεινόμενη σταθερή πριμοδότηση αρχής γενομένης από το 2002.

>ΘΕΣΗ ΠIΝΑΚΑ>

Οι υπόλοιπες πιστώσεις προβλέπονται για ιδιωτική αποθεματοποίηση (15 εκατ. ευρώ ).

Χοιρινό κρέας, αυγά, κρέας πουλερικών και άλλα μέτρα για ζωικά προϊόντα (150 εκατ. ευρώ: -24 εκατ. ευρώ )

Οι πιστώσεις που ζητήθηκαν για το 2002 στο κεφάλαιο B1-23 ανέρχονται συνολικά σε 147 εκατ. ευρώ , ενώ 3 εκατ. ευρώ προβλέπονται στο κεφάλαιο B1-30 "Προϊόντα εκτός παραρτήματος Ι". Από τα 147 εκατ. ευρώ , 70 εκατ. ευρώ προορίζονται για το χοιρινό κρέας και 64 εκατ. ευρώ για τα αυγά και το κρέας πουλερικών. Τούτο αντιστοιχεί στη δαπάνη για επιστροφές κατά την εξαγωγή για τις ποσότητες που συμφωνήθηκαν από την Ένωση με τον Παγκόσμιο Οργανισμό Εμπορίου (443 500 τόνοι για το χοιρινό κρέας, 98 800 τόνοι για τα αυτά και 286 000 τόνοι για κρέας πουλερικών). Λόγω της μείωσης των δαπανών παραγωγής ως αποτέλεσμα των χαμηλότερων τιμών των σιτηρών που αποφάσισε η Agenda 2000, της καλύτερης κατάστασης της αγοράς και του αυξημένου ανταγωνισμού για άδειες εξαγωγής, το επίπεδο επιστροφών είναι χαμηλότερο.

Η κατάσταση της αγοράς χοιρινού κρέατος φαίνεται ικανοποιητική, και γι' αυτό τον λόγο δεν έχει γίνει καμία εγγραφή για μέτρα ιδιωτικής αποθεματοποίησης. Επιπλέον δεν προτείνονται πιστώσεις για έκτακτα μέτρα στήριξης της αγοράς με στόχο την αντιμετώπιση των επιζωοτιών, όπως η κλασσική πανώλη των χοίρων.

Προτείνεται εγγραφή 14 εκατ. ευρώ για την ειδική βοήθεια υπέρ της μελισσοκομίας, που αντιστοιχεί στο ποσό των προγραμμάτων που δήλωσαν τα κράτη μέλη.

Οι επιστροφές κατά την εξαγωγή για αυγά, συμπεριλαμβανόμενα στα προϊόντα εκτός παραρτήματος Ι, ανέρχονται σε 3 εκατ. ευρώ , δηλαδή λιγότερο κατά 1 εκατ. ευρώ από το 2001.

Συναφείς δαπάνες (273,1εκατ. ευρώ: -60.0 %)

Αυτό το κεφάλαιο της ονοματολογίας ΠΒΔ καλύπτει τις δαπάνες για τα POSEI με εξαίρεση την αλιεία (στο τρέχον κεφάλαιο B1-32), παρακολούθηση και προληπτικά μέτρα (B1-36), εκκαθάριση λογαριασμών (B1-37 και 41), δαπάνες προώθησης (B1-38), άλλα μέτρα, δηλαδή κυρίως τις γεωργονομισματικές ενισχύσεις (B1-39), το νομισματικό αποθεματικό (B1-6), και ορισμένα άλλα μικρότερα καθεστώτα (B2-51 και B7-821). Τούτα είναι ομαδοποιημένα σε 4 άρθρα.

Οριζόντια καθεστώτα (53,3 εκατ. ευρώ : + 10,7 εκατ. ευρώ )

Η Επιτροπή προτείνει τη δημιουργία ενός νέου κονδυλίου στον τομέα Ι για το νέο καθεστώς σχετικά με τους κοινοτικούς πόρους, του οποίου η νομική βάση θα υποβληθεί κατά τη διάρκεια των επομένων μηνών. Αυτό το νέο καθεστώς προορίζεται να αντικαταστήσει το τρέχον μέτρο που χρηματοδοτείται βάσει του άρθρου B2-517. Στο κεφάλαιο Β0-40 προβλέπεται πίστωση 10 εκατ. ευρώ .

Οι προτεινόμενες πιστώσεις (18,8 εκατ. ευρώ , δηλ. +13,4 %) για δίκτυα δεδομένων (B2-512) καλύπτει δύο διαφορετικές δράσεις. Από τη μία πλευρά αφορά μέρος του δικτύου γεωργικής λογιστικής πληροφόρησης (ΔΓΛΠ) για το οποίο οι πιστώσεις παραμένουν σχεδόν αμετάβλητες από το ένα έτος στο άλλο. Από την άλλη πλευρά ασχολείται με έρευνες σχετικά με τη δομή των γεωργικών εκμεταλλεύσεων, για τις οποίες προβλέπεται αύξηση κατά 26,7%, λαμβανομένης υπόψη της σπουδαιότητας των στατιστικών στοιχείων που πρέπει να παρασχεθούν για την ανάλυση των διαφόρων όψεων της κοινοτικής γεωργίας.

Οι πιστώσεις που προτάθηκαν για την αναδιάρθρωση των συστημάτων σχετικά με τις γεωργικές έρευνες (3,5 εκατ. ευρώ για το B2-513) αυξάνονται κατά 16,7 %. Τούτες αντιστοιχούν στα ποσά που καθορίστηκαν στις αποφάσεις που αφορούν τη βελτίωση των γεωργικών στατιστικών και την εφαρμογή εναέριας επισκόπησης και των τεχνικών τηλεπισκόπισης που εγκρίθηκαν από το Κοινοβούλιο και το Συμβούλιο το 2000.

Οι πιστώσεις που προβλέπονται για την προστασία των δασών κατά των πυρκαγιών και της ατμοσφαιρικής ρύπανσης (16 εκατ. ευρώ για το B2-515) παραμένουν αμετάβλητες σε σχέση με το 2001.

Σε ότι αφορά τις διεθνείς γεωργικές συμφωνίες, το επίπεδο των πιστώσεων που χορηγήθηκαν το 2001 συνεχίζουν και για το 2002 (5,437 εκατ. ευρώ ).

Έλεγχος των γεωργικών δαπανών (- 630 εκατ. ευρώ: +53,7 εκατ. ευρώ )

* Παρακολούθηση και προληπτικά μέτρα (54 εκατ. ευρώ : -54.7 εκατ. ευρώ )

Οι δαπάνες για το μητρώο ελαιολάδου (17 εκατ. ευρώ ) μειώνονται κατά 20 εκατ. ευρώ . Ο λόγος γι' αυτή τη μείωση είναι ό,τι, με εξαίρεση την Ελλάδα, όλα τα ενδιαφερόμενα κράτη μέλη είναι σε σχετικά προχωρημένο στάδιο οργάνωσης του μητρώου ελαιολάδου και ως αποτέλεσμα αυτού χρειάζονται λιγότερες πιστώσεις.

Οι πιστώσεις για το αμπελοοινικό μητρώο αυξάνονται κατά 5,2 εκατ. ευρώ, λόγω της αναμενόμενης αύξησης των πληρωμών από τα κράτη μέλη γι' αυτό το καθεστώς.

Οι προβλέψεις για δαπάνες ελέγχου και προληπτικών μέτρων μειώνονται κατά 40 εκατ. ευρώ έναντι του ποσού του 2001. Η μείωση αυτή είναι αποτέλεσμα της μη αποδοχής από το Συμβούλιο της πρότασης τροποποίησης του κανονισμού αριθ. 723/97, καθώς επίσης και από το γεγονός ότι δεν υπήρξε πρόταση τροποποίησης του κανονισμού αριθ. 3508/92. Από την άλλη πλευρά, η Επιτροπή θα προτείνει την παράταση του ισχύοντος καθεστώτος για την εφαρμογή των δράσεων των κρατών μελών για προγράμματα που αφορούν τον έλεγχο του ΕΓΤΠΕ - τμήμα εγγυήσεων - τομέας δαπάνες (η ετήσια δαπάνη υπολογίζεται σε 15 εκατ. ευρώ , που ενεγράφησαν στο B0-40 αν και εκκρεμεί η έκδοση της νομικής βάσης).

* Έλεγχοι και άλλες ενέργειες στον αγροτικό τομέα (B2-511)

Οι προτεινόμενες πιστώσεις (16 εκατ. ευρώ ) αυξάνονται κατά 1 εκατ. ευρώ σε σχέση με το 2001 λόγω της ενίσχυσης των μέσων υπέρ των γραφείων ελέγχου στον τομέα του ελαιολάδου.

* Εκκαθάριση των λογαριασμών των προηγουμένων ετών και μείωση/αναστολή των προκαταβολών (-700 εκατ. ευρώ , δηλ. το ίδιο ποσό με εκείνο του προϋπολογισμού 2001)

Το όριο που εγγράφεται στον προϋπολογισμό για την εκκαθάριση των λογαριασμών ανέρχεται σε 600 εκατ. ευρώ όπως και το 2001.

Tο ποσό αυτό προκύπτει από την εκτίμηση των διορθώσεων, οι οποίες θα έπρεπε να γίνουν το 2001, ως αποτέλεσμα τήρησης. Οι έλεγχοι διεξήχθησαν με βάση τους νέους κανονισμούς εκκαθάρισης.

Ένα επιπλέον ποσό 100 εκατ. ευρώ περιλαμβάνεται σε αυτό το κεφάλαιο ως εκτίμηση των ποσών που θα έπρεπε να μειωθούν ή να ανασταλούν, προσωρινά, σύμφωνα με το άρθρο 14 του κανονισμού σχετικά με την δημοσιονομική πειθαρχία, για την περίπτωση που τα κράτη μέλη δεν τηρήσουν αυτούς τους κανονισμούς.

Το κεφάλαιο B1-41, που τοποθετήθηκε στον υποτομέα 1β, θα τακτοποιήσει τις διορθώσεις που προκύπτουν από την εκκαθάριση των λογαριασμών του τίτλου 4 (ανάπτυξη της υπαίθρου) και από τις μειώσεις/αναστολές των προκαταβολών που αφορούν αυτόν τον τίτλο. Δεν προβλέπονται πιστώσεις σε αυτή τη φάση.

Προώθηση των γεωργικών προϊόντων και της ποιότητας των τροφίμων (66,8 εκατ. ευρώ : +0,3 εκατ. ευρώ )

Η αξιολόγηση των μέτρων προώθησης των γεωργικών προϊόντων είναι σε εξέλιξη. Οι πιστώσεις που προτάθηκαν είναι σύμφωνες με το δημοσιονομικό μέρος των δύο νέων κανονισμών που αφορούν, από τη μία πλευρά, την προώθηση μέσα στην Ένωση και από την άλλη πλευρά, την προώθηση σε τρίτες χώρες.

Η Επιτροπή προτείνει την αύξηση των πιστώσεων για τη θέση B1-382, η οποία επιτρέπει στο κοινό να γνωρίσει την ΚΓΠ, κατά 2 εκατ. ευρώ, για ένα νέο καθεστώς που έχει ως στόχο την προώθηση των οικογενειακών γεωργικών εκμεταλλεύσεων. Τούτο μπορεί να γίνει στα πλαίσια του ισχύοντος κανονισμού που διέπει τη θέση.

Καθεστώτα που αφορούν τις κοινές οργανώσεις αγοράς (783 εκατ. ευρώ : - 365 εκατ. ευρώ )

* Προγράμματα για τις πιο απομακρυσμένες περιφέρειες και τα νησιά του Αιγαίου (239 εκατ. ευρώ : + 10 εκατ. ευρώ )

Οι προβλέψεις δαπανών για τα POSEI βασίζονται στην προταθείσα μεταρρύθμιση του καθεστώτος που παρουσίασε η Επιτροπή στο τέλος του 2000. Τα προγράμματα POSEIDOM για τις γαλλικές υπερπόντιες κτήσεις αυξάνονται κατά 10 εκατ. ευρώ , εκ των οποίων 7 εκατ. ευρώ οφείλονται στη μεταφορά ενισχύσεων στη βιομηχανία ανανά από το B1-15 - οπωρολαχανικά. Τα POSEIMA (Mαδέρα και Αζόρες) αυξάνονται κατά 2 εκατ. ευρώ , τα POSEICAN (Κανάριοι νήσοι) θα τύχουν συνολικής αύξησης 2 εκατ. ευρώ , ενώ τα συνολικά ποσά για τα απομακρυσμένα ελληνικά νησιά και η ενίσχυση για την παράδοση του ρυζιού στη Reunion παραμένουν σταθερά. Ένα επιπλέον ποσό 15 εκατ. ευρώ χορηγείται στην αλιεία, στα πλαίσια του τομέα πολιτικής "Αλιεία".

* Άλλα μέτρα (294 εκατ. ευρώ : - 123 εκατ. ευρώ )

Οι δαπάνες αφορούν κυρίως τις γεωργονομισματικές ενισχύσεις. Τούτες καταβάλλονται στους γεωργούς για να αντισταθμίσουν τη μείωση εισοδήματος που οφείλεται στις διακυμάνσεις των διαφόρων ευρωπαϊκών νομισμάτων.

Οι δαπάνες για τις πληρωμές γεωργονομισματικής αντιστάθμισης παρουσιάζουν επιβράδυνση ήδη από το 2000. Πράγματι, οι δαπάνες για το "παλαιό" καθεστώς που ήταν σε εφαρμογή πριν την εισαγωγή του ευρώ την 1η Ιανουαρίου 1999, καθώς και για το "μεταβατικό" καθεστώς που συνόδευε την εισαγωγή του ευρώ και την κατάργηση του "πράσινου ECU", μειώνονται σημαντικά. Τούτο οφείλεται στη φθίνουσα φύση των ενισχύσεων. Οι δαπάνες για το ονομαζόμενο μεταβατικό καθεστώς αναμένεται να μειωθούν από 256 εκατ. ευρώ το 2001 σε 120 εκατ. ευρώ. Σε ό,τι αφορά το "παλαιό" καθεστώς, που ήταν σε εφαρμογή πριν την 1η Ιανουαρίου 1999, μόνο ένα σχετικά μικρό ποσό 23 εκατ. ευρώ παραμένει προς πληρωμή το 2002.

Ωστόσο, νέες και αυξημένες δαπάνες προβλέπονται για το "νέο" καθεστώς που αποφασίστηκε για τα νομίσματα που δεν συμμετέχουν στο ευρώ. Οι δαπάνες εκτιμούνται σε 161 εκατ. ευρώ έναντι 99 εκατ. ευρώ στον προϋπολογισμό του 2001. Για τον λόγο ό,τι το UK£ ενισχύθηκε σημαντικά έναντι του ευρώ, το Ηνωμένο Βασίλειο ζήτησε την πληρωμή της πρώτης δόσης των γεωργονομισματικών ενισχύσεων που δικαιούται σύμφωνα με την κοινοτική νομοθεσία. Λόγω της κρίσης της βρετανικής γεωργίας αναμένεται ότι θα ζητηθεί και η δεύτερη δόση, η οποία θα πρέπει να χρηματοδοτηθεί από τον προϋπολογισμό του 2002.

* Νομισματικό απόθεμα (250 εκατ. ευρώ : - 250 εκατ. ευρώ)

Για τις δαπάνες του ΕΓΤΠΕ - τμήμα εγγυήσεων, το νομισματικό αποθεματικό ανερχόταν σε 500 εκατ. ευρώ μέχρι το 2001, προβλέπεται δε από τη διαθεσμική συμφωνία η σταδιακή κατάργησή του: στον προϋπολογισμό 2002 έχουν εγγραφεί 250 εκατ. ευρώ, ενώ θα πρέπει να καταργηθεί για το 2003.

Ανάπτυξη της υπαίθρου (7 545,5 εκατ. ευρώ : +1,2 %)

Εκτός από το κεφάλαιο B1-40 (ανάπτυξη της υπαίθρου), η δραστηριότητα αυτή περιλαμβάνει τα γεωργικά μέτρα που χρηματοδοτούνται από τα διαρθρωτικά ταμεία, δηλαδή το τμήμα προσανατολισμού του Ευρωπαϊκού Γεωργικού Ταμείου προσανατολισμού και εγγυήσεων (ΕΓΤΠΕ).

Ανάπτυξη της υπαίθρου (4 595 εκατ. ευρώ : +100 εκατ. ευρώ )

Το 2002 είναι το τρίτο έτος εφαρμογής του νέου καθεστώτος που προτάθηκε από την Επιτροπή στα πλαίσια της Agenda 2000 και εγκρίθηκε από το Συμβούλιο του Βερολίνου το Μάρτιο 1999.

Οι πιστώσεις που διατέθηκαν για την ανάπτυξη της υπαίθρου έχουν καθορισθεί ακριβώς στο ύψος του ανωτάτου ορίου της δημοσιονομικής προοπτικής. Το προβλεπόμενο ποσό είναι, εξ ορισμού, κατάλληλο για να καλύψει τις δαπάνες που καθορίζονται από τα διάφορα σχέδια ανάπτυξης της υπαίθρου που παρουσίασαν τα κράτη μέλη και εγκρίθηκαν από την Επιτροπή.

Tα διάφορα καθεστώτα και τα διάφορα μέτρα που αντιστοιχούν είναι τα εξής:

* Επενδύσεις στις αγροτικές επιχειρήσεις (227 εκατ. ευρώ )

* Εγκατάσταση νέων γεωργών (161 εκατ. ευρώ )

* Επαγγελματική κατάρτιση (33 εκατ. ευρώ )

* Πρόωρη συνταξιοδότηση (192 εκατ. ευρώ )

* Μειονεκτικές περιοχές και περιοχές με περιβαλλοντικούς περιορισμούς (835 εκατ. ευρώ ).

* Γεωργοπεριβάλλον (2 115 εκατ. ευρώ ).

* Βελτίωση της μεταποίησης και της εμπορίας των γεωργικών προϊόντων (191 εκατ. ευρώ)

* Δασοκομία (288 εκατ. ευρώ ).

* Και τέλος μια ποικιλία μέτρων για την προώθηση της προσαρμογής και της ανάπτυξης των περιοχών της υπαίθρου (500 εκατ. ευρώ ). Υπάρχει επίσης μια πρόβλεψη για μικτές δαπάνες (53 εκατ. ευρώ ).

Τα μέτρα αυτά περιλαμβάνουν όχι μόνο αυτά που έχουν ξεκινήσει βάσει του νέου κανονισμού ανάπτυξης της υπαίθρου, αλλά επίσης και τις δαπάνες για τα ήδη υφιστάμενα συνοδευτικά μέτρα που είχαν ξεκινήσει με την προηγούμενη περίοδο προγραμματισμού. Οι συνολικές ανάγκες για τα τελευταία, για το 2002, εκτιμώνται σε 489 εκατ. ευρώ . Πρέπει να σημειωθεί ότι, σύμφωνα με την αρχή της επικουρικότητας, τα κράτη μέλη μπορούν να μετακινήσουν κονδύλια μεταξύ των διαφόρων καθεστώτων εντός, βέβαια, ορισμένων ορίων.

Γεωργικές δαπάνες στα πλαίσια των διαρθρωτικών ταμείων (2 950 εκατ. ευρώ : -13 εκατ. ευρώ )

Οι πιστώσεις υποχρεώσεων για το (ΕΓΤΠΕ) - τμήμα προσανατολισμού προσδιορίζονται στα πλαίσια του συνολικού πλαισίου για τα διαρθρωτικά ταμεία, όπως αποφάσισε το Ευρωπαϊκό Συμβούλιο του Βερολίνου το 1999. Το συνολικό πλαίσιο παρουσιάζεται στο μέρος που αφιερώνεται στην παρουσίαση των τομέων της δημοσιονομικής προοπτικής (τομέας 2).

Tο ΕΓΤΠΕ - τμήμα προσανατολισμού συμβάλλει στη χρηματοδότηση του στόχου 1 (B2-100), για την προώθηση της ανάπτυξης και τη δομική προσαρμογή των λιγότερο αναπτυγμένων περιοχών, μαζί με το ΕΤΠΑ, ΕΚΤ και ΧΜΠΑ. Η κοινοτική πρωτοβουλία LEADER για την ανάπτυξη της υπαίθρου χρηματοδοτείται αποκλειστικά από το ΕΓΤΠΕ (B2-140). Το ειδικό επίπεδο των πιστώσεων που προορίζεται για το ΕΓΤΠΕ - τμήμα προσανατολισμού προκύπτει άμεσα από τα ποσά που διατέθηκαν για τα διαπραγματευθέντα προγράμματα με τα κράτη μέλη. Το ποσό του ΕΓΤΠΕ - τμήμα προσανατολισμού για τον στόχο 1 πιθανόν να μεταβληθεί οριακά, επειδή εξαρτάται από την περάτωση ορισμένων διαπραγματεύσεων.

Μαζί με την εφαρμογή αυτών των θέσεων προϋπολογισμού για τα νέα προγράμματα, η αποτελεσματικότητα της προηγούμενης περιόδου προγραμματισμού θα παραμείνει ένα σημαντικό καθήκον για το 2002, αλλά θα απαιτήσει μόνο πιστώσεις πληρωμών. Το συνολικό ζήτημα των πληρωμών αντιμετωπίζεται στην παρουσίαση των τομέων της δημοσιονομικής προοπτικής (τομέας 2).

Οι πόροι του ΕΓΤΠΕ - τμήμα προσανατολισμού ανέρχονται σε 2 950 εκατ. ευρώ, κατά προσέγγιση όπως στον προϋπολογισμό του προηγουμένου έτους, παρά την επανάκτηση πιστώσεων του 2000 για τον στόχο 1 που δεν χρησιμοποιήθηκαν. Η αύξηση είναι πάντως σε ισορροπία με την μείωση, αν και οριακή, στο μερίδιο του ΕΓΤΠΕ στον στόχο 1: ενώ ο προϋπολογισμός 2001 είχε συνταχθεί με βάση το σχετικό μερίδιο του ΕΓΤΠΕ στον στόχο 1 κατά τη διάρκεια της προηγουμένης περιόδου 1994 - 1999, το ΠΠ 2002 βασίζεται στο τρέχον μερίδιο στα ήδη εγκριθέντα προγράμματα, το οποίο είναι ελαφρά χαμηλότερο από εκείνο της προηγουμένης περιόδου.

Sapard (545,0 εκατ. ευρώ : +2,8 %)

Η χρηματοοικονομική εκτέλεση των πιστώσεων πληρωμών το 2000 θα εξαρτηθεί κυρίως από τον ρυθμό διαπίστευσης των γραφείων SAPARD στις υποψήφιες χώρες και από την ταχύτητα εκτέλεσης των ατομικών σχεδίων. Κανένας από τους δύο προαναφερθέντες λόγους δεν είναι επιδεκτικός ουσιαστικής πρόβλεψης. Και οι δύο προαναφερθέντες λόγοι είναι απρόβλεπτοι, λόγω του ό,τι εξαρτώνται, κυρίως, από την ικανότητα αυτών των χωρών να συστήσουν αξιόπιστες διοικητικές δομές, καθώς και από την έλλειψη σημαντικών προηγουμένων.

Η Επιτροπή, λαμβανομένων υπόψη των ανωτέρω, προτείνει την πρόβλεψη για υποχρεώσεις έως το ανώτατο όριο της δημοσιονομικής προοπτικής (555 εκατ. ευρώ ). Επίσης προτείνει τον καθορισμό εκτιμήσεων των πληρωμών των κοινοτικών ταμείων το 2002 βάσει της υπόθεσης ότι θα είναι του ίδιου ύψους με εκείνες που διατηρήθηκαν στον προϋπολογισμό του 2001, δηλ. 460 εκατ. ευρώ . Πράγματι, εκτιμάται ότι η πληρωμή προκαταβολών, η οποία αντιπροσωπεύει το ήμισυ των αναμενόμενων πληρωμών το 2001, θα αντικατασταθεί στο 2002 από ένα μεγαλύτερο ποσοστό επιστροφής πληρωμών στους τελικούς δικαιούχους. Κατόπιν αυτών ζητούνται 10 εκατ. ευρώ για διαχείριση και υποστήριξη.

Παράρτημα 1: Γεωργία και ανάπτυξη της υπαίθρου σε εκατ. ευρώ

>ΑΝΑΦΟΡΑ ΣΕ ΓΡΑΦΗΚΟ>

Παράρτημα 3

1. ΝΕΕΣ ΝΟΜΟΘΕΤΙΚΕΣ ΔΙΑΤΑΞΕΙΣ (ΠΟΥ ΑΠΟΦΑΣΙΣΤΗΚαν ΑΠΟ ΤΙΣ 15 ΔΕΚΕΜΒΡΙΟΥ 2000)

>ΘΕΣΗ ΠIΝΑΚΑ>

2. ΠΡΟΒΛΕΠΟΜΕΝΕΣ ΝΟΜΟΘΕΤΙΚΕΣ ΔΙΑΤΑΞΕΙΣ

>ΘΕΣΗ ΠIΝΑΚΑ>

3.6. Ενέργεια και μεταφορές

>ΘΕΣΗ ΠIΝΑΚΑ>

Δαπάνες διαχείρισης και υποστήριξης για τον τομέα πολιτικής «Ενέργεια και μεταφορές» (104,1 εκατ. ευρώ: -3,4 %)

Η επιχορήγηση στον Οργανισμό Εφοδιασμού Ευρατόμ (A-300: 0,2 εκατ. ευρώ: -1,4 %) ανανεώνεται.

Πολιτική χερσαίων, εναέριων και θαλάσσιων μεταφορών (28,0 εκατ. ευρώ: +15,2 %)

Οι κυριότεροι στόχοι των δράσεων που χρηματοδοτούνται στο πλαίσιο της δραστηριότητας «Πολιτική χερσαίων, εναέριων και θαλάσσιων μεταφορών» είναι η σύσταση Ευρωπαϊκής Αρχής για την Ασφάλεια των Αερομεταφορών (πρόταση υποβληθείσα το 2000) με πιστώσεις 2,3 εκατ. ευρώ το 2002, και του Eυρωπαϊκού Οργανισμού για την Ασφάλεια στη Θάλασσα (πρόταση υποβληθείσα το Δεκέμβριο του 2000 στο πλαίσιο του 2ου πακέτου Erika) με πιστώσεις 1,7 εκατ. ευρώ το 2002, η βελτίωση της ασφάλειας των μεταφορών, η αναζήτηση των προϋποθέσεων για μια διαρκή κινητικότητα που συμβιβάζεται με τις απαιτήσεις προστασίας του περιβάλλοντος και η ενίσχυση της ανταγωνιστικότητας των συνδυασμένων εμπορευματικών μεταφορών με την προώθηση της διατροπικότητας.

Διευρωπαϊκά δίκτυα (602,0 εκατ. ευρώ: +1,5 %)

Τα σχέδια των διευρωπαϊκών δικτύων μεταφορών (οδικά, εναέρια, σιδηροδρομικά, θαλάσσια και ποτάμια δίκτυα, δίκτυα συνδυασμένων μεταφορών, διαχείριση κίνησης και δορυφόροι πλοήγησης - Galileo) χρηματοδοτούνται με πιστώσεις του κονδυλίου B5-700 «Χρηματoδοτική στήριξη για έργα κοινού ενδιαφέροντος του διευρωπαϊκού δικτύου μεταφορών». Θα καταβληθεί ειδική προσπάθεια για τα σχέδια που έχουν ως κύριο στόχο την αντιμετώπιση των «συμφορήσεων».

Το ποσό που προτείνεται για το κονδύλιο B5-710 «Χρηματοδοτική στήριξη των ενεργειακών υποδομών» αντιστοιχεί σε εκείνο που προβλέπει ο χρηματοδοτικός προγραμματισμός 2000-2006 μετά την έγκριση της νομικής βάσης για τα διευρωπαϊκά δίκτυα (ΔΕΔ) με συνολικές πιστώσεις (για όλους τους σχετικούς τομείς) 4.600 εκατ. ευρώ για την περίοδο 2000-2006.

Ενέργεια: βιομηχανίες και εσωτερική αγορά (31,5 εκατ. ευρώ: -5,7 %)

Το 2002 είναι το τελευταίο έτος του πενταετούς προγράμματος-πλαισίου (1998-2002) για τις δράσεις Carnot, Etap, Altener, Sure, Synergy και Save, η αναμόρφωση του οποίου θα αρχίσει στη διάρκεια του τρέχοντος έτους προκειμένου να εστιαστούν καλύτερα οι δράσεις σε ορισμένους στόχους προτεραιότητας.

Επιθεώρηση πυρηνικών εγκαταστάσεων (17,7 εκατ. ευρώ: -11,5 %)

Τα τρία κυριότερα κονδύλια της δραστηριότητας αυτής (B4-2000 Επιτόπιες επιθεωρήσεις, B4-2020 Δειγματοληψίες και αναλύσεις, B4-2021 Ειδικός έλεγχος μεγάλων εγκαταστάσεων επεξεργασίας πλουτωνίου) παραμένουν αμετάβλητα σε σχέση με το 2001. Η μείωση που προτείνεται για το κεφάλαιο αυτό αφορά τη συνεργασία με τα κράτη της Κεντρικής και Ανατολικής Ευρώπης στο πλαίσιο της συνθήκης Ευρατόμ (B7-523), οι κυριότερες δράσεις της οποίας περιορίστηκαν ως αποτέλεσμα του εξορθολογισμού των δραστηριοτήτων στον τομέα αυτό.

Έρευνα στους τομείς της ενέργειας και των μεταφορών (238,8 εκατ. ευρώ: +2.4 %)

Στον τομέα των μεταφορών, η δραστηριότητα αυτή αφορά τη δράση-κλειδί «διαρκής κινητικότητα και διατροπικότητα» του ερευνητικού προγράμματος «ανταγωνιστική και διατηρήσιμη οικονομική ανάπτυξη». Ο γενικός στόχος της δράσης αυτής είναι η επίτευξη καλύτερης μακροχρόνιας ισορροπίας μεταξύ της αυξανόμενης ανάγκης για κινητικότητα και της απαραίτητης συμμόρφωσης με περιβαλλοντικούς, κοινωνικούς και οικονομικούς περιορισμούς, αλλά και με περιορισμούς ασφαλείας. Θα συμβάλει στην άμβλυνση της σχέσης μεταξύ οικονομικής ανάπτυξης και αύξησης του όγκου των μεταφορών, στη μείωση των αρνητικών επιπτώσεων των διάφορων μεταφορικών μέσων και στην ενθάρρυνση της χρησιμοποίησής τους με πιο διατηρήσιμο τρόπο. Ιδιαίτερη προσοχή πρέπει να δοθεί στη διατροπικότητα και στην καλύτερη δυνατή αξιοποίηση των πλεονεκτημάτων των διαφόρων μεταφορικών μέσων προκειμένου να παρασχεθούν, τόσο για τους επιβάτες όσο και για τα εμπορεύματα, υπηρεσίες άμεσης εξυπηρέτησης που ανταποκρίνονται στις ανάγκες των χρηστών. Αυτό θα επιτρέψει μια πιο αποτελεσματική διαχείριση της κινητικότητας. Πρέπει να σημειωθεί ότι οι πιστώσεις αυτές θα συμβάλουν επίσης στη χρηματοδότηση των αναγκαίων ερευνητικών δραστηριοτήτων για την εφαρμογή του προγράμματος GALILEO.

Οι προτεραιότητες της έρευνας στον τομέα αυτό είναι:

* τα συστήματα διαχείρισης των απλών και των διατροπικών μεταφορών.

* οι υποδομές και οι σχέσεις τους με τα μέσα και τα συστήματα μεταφορών.

* τα κοινωνικό-οικονομικά σενάρια για την κινητικότητα των προσώπων και των αγαθών.

Οι πιστώσεις που προτείνονται για το 2002, δηλαδή 82,5 εκατ. ευρώ (περιλαμβανομένων των δαπανών υποστήριξης και διαχείρισης του κεφαλαίου 01 του ΠΒΔ) εγγράφονται στο κονδύλιο «Ανταγωνιστική και διατηρήσιμη οικονομική ανάπτυξη» (B6-6130/6131).

Στον τομέα της ενέργειας, οι πιστώσεις για τη δραστηριότητα αυτή προορίζονται να χρηματοδοτήσουν δράσεις για την ανάπτυξη στην Ευρώπη διατηρήσιμων ενεργειακών συστημάτων και υπηρεσιών που θα εξασφαλίσουν έναν πιο ασφαλή και πιο διαφοροποιημένο εφοδιασμό, την παροχή ενεργειακών υπηρεσιών υψηλής ποιότητας και χαμηλού κόστους, την ενίσχυση της ανταγωνιστικότητας της βιομηχανίας και τη μείωση των επιπτώσεων στο περιβάλλον.

Η δραστηριότητα αυτή αφορά τα κονδύλια «Ενέργεια, περιβάλλον και βιώσιμη ανάπτυξη» (B6-6150/6151) και οι πιστώσεις που προτείνονται για το 2002 ανέρχονται σε 161,6 εκατ. ευρώ, περιλαμβανομένων των δαπανών υποστήριξης και διαχείρισης του κεφαλαίου 01 του ΠΒΔ.

3.7. Περιβάλλον

>ΘΕΣΗ ΠIΝΑΚΑ>

Οι στρατηγικοί στόχοι της κοινοτικής περιβαλλοντικής πολιτικής είναι οι ακόλουθοι:

* βελτίωση της ποιότητας ζωής χάρη στην προστασία των φυσικών πόρων, την αποτελεσματική αξιολόγηση και διαχείριση των κινδύνων και την εφαρμογή της κοινοτικής νομοθεσίας.

* προώθηση μιας πιο αποτελεσματικής χρησιμοποίησης των πόρων στους τομείς της παραγωγής, της κατανάλωσης και της διαχείρισης των αποβλήτων.

* ένταξη των περιβαλλοντικών προβληματισμών σε άλλες πολιτικές και τομείς της οικονομίας.

* προώθηση διατηρήσιμης οικονομικής ανάπτυξης στο εσωτερικό της Ένωσης που θα λαμβάνει υπόψη τις οικονομικές, κοινωνικές και περιβαλλοντικές ανάγκες των πολιτών, καθώς και εκείνες των μελλοντικών γενεών.

* αντιμετώπιση των παγκόσμιων προκλήσεων και ιδίως περιορισμός των κλιματολογικών αλλαγών και διατήρηση της βιοποικιλότητας.

* σχεδιασμός όλων των πολιτικών και μέτρων βάσει πολυτομεακών προσεγγίσεων και ευρέων διαβουλεύσεων με όλους τους ενδιαφερομένους και μέριμνα για την αποτελεσματικότητα της επικοινωνίας σχετικά με αυτές τις πολιτικές και τα μέτρα.

Οι πολιτικές προτεραιότητες για το 2002 είναι η έγκριση του 6ου προγράμματος δράσης για το περιβάλλον, διατηρήσιμη οικονομική ανάπτυξη, η ένταξη των περιβαλλοντικών πτυχών σε άλλες πολιτικές, η βελτίωση της εφαρμογής των κανονιστικών ρυθμίσεων, η θέση σε εφαρμογή του προγράμματος LIFE III και, σε διεθνές επίπεδο, οι κλιματολογικές αλλαγές, διεύρυνση, η προετοιμασία της διάσκεψης Ρίο + 10 και το περιβάλλον στη μεσογειακή λεκάνη.

Επιπλέον, η κοινοτική περιβαλλοντική πολιτική εφαρμόζεται σε όλο και μεγαλύτερο βαθμό μέσω της ένταξής της σε άλλες κοινοτικές πολιτικές. Ωστόσο, ο σχεδιασμός και η παρακολούθησή της, όπως και το πρόγραμμα LIFE, χρηματοδοτούνται με τις πιστώσεις που είναι εγγεγραμμένες στον τίτλο B4-3.

Δαπάνες διαχείρισης και υποστήριξης για τον τομέα πολιτικής «Περιβάλλον» (78,8 εκατ. ευρώ: +6,3%)

Προβλέπεται η διάθεση πρόσθετων ανθρώπινων πόρων για την ενίσχυση των πολλαπλών πρωτοβουλιών και δραστηριοτήτων που αποσκοπούν στη διατηρήσιμη χρησιμοποίηση των πόρων.

Διεθνή περιβαλλοντικά θέματα (6,0 εκατ. ευρώ: +25,0 %)

Το κεφάλαιο αυτό της ονοματολογίας του ΠΒΔ καλύπτει σήμερα μόνο ένα άρθρο του προϋπολογισμού: "Συμμετοχή στις διεθνείς δραστηριότητες στον τομέα του περιβάλλοντος" (B7-811). Οι πιστώσεις παρουσιάζουν ελαφρά αύξηση δεδομένου ότι το μεγαλύτερο μέρος τους θα χρησιμοποιηθεί για τη συγχρηματοδότηση δράσεων που αναλαμβάνονται σε συνεργασία με διεθνείς οργανισμούς που προωθούν τη διατηρήσιμη ανάπτυξη και την προστασία του περιβάλλοντος, καθώς και για την κάλυψη εξόδων συμμετοχής και άλλων παρόμοιων συνεισφορών που παραμένουν σχετικά σταθερές.

Περιβαλλοντικά προγράμματα και σχέδια (146,2 εκατ. ευρώ: +127,0 %)

Η απόφαση για την παράταση στην περίοδο 2000-2004 της ισχύος του κανονισμού σχετικά με το χρηματοδοτικό μέσο για το περιβάλλον (LIFE ΙΙΙ) λήφθηκε μόλις στα μέσα του 2000. Λαμβανομένης υπόψη αυτής της καθυστέρησης, προτάθηκε να γίνει μόνο μια πρόσκληση υποβολής προσφορών το 2000 και το 2001, με αποτέλεσμα να απαιτείται μόνο η διάθεση 60 εκατ. ευρώ το 2001 σε πιστώσεις αναλήψεων υποχρεώσεων επιπλέον των 120 εκατ. που ήταν ήδη διαθέσιμα το 2000. Έτσι, το συνολικό ποσό των 630 εκατ. ευρώ που αποφασίστηκε για την περίοδο 2000-2004 θα κατανεμηθεί σε τέσσερις αντί για πέντε προσκλήσεις υποβολής προσφορών. Οι πιστώσεις που προβλέπονται για τη δεύτερη πρόσκληση υποβολής προσφορών το 2002 (περιλαμβανομένων των δαπανών υποστήριξης και διαχείρισης του κεφαλαίου 01 του ΠΒΔ) ανέρχονται σε 146 εκατ. ευρώ: 70 εκατ. ευρώ για καθεμία από τις δράσεις LIFE-Προστασία της φύσης (B4-3200) και LIFE-Προστασία του περιβάλλοντος (B4-3201) και 6 εκατ. ευρώ για τη δράση LIFE-Τρίτες χώρες (B7-810).

Τα μέτρα αυτά συμπληρώνονται με ένα πρόγραμμα καταπολέμησης της θαλάσσιας ρύπανσης (1 εκατ. ευρώ στο κονδύλιο B4-307), ένα πρόγραμμα δράσεων για την πολιτική άμυνα (1,5 εκατ. ευρώ στο κονδύλιο B4-308), καθώς και με δύο προτάσεις προγράμματος: μια πρόταση σχετικά με ένα κοινοτικό πλαίσιο συνεργασίας για την προαγωγή της αειφόρου ανάπτυξης σε αστικό περιβάλλον (2,9 εκατ. ευρώ στο κονδύλιο B4-305) και μια πρόταση για επιδοτήσεις σε μη κυβερνητικούς οργανισμούς που δραστηριοποιούνται στον τομέα της προστασίας του περιβάλλοντος (4 εκατ. ευρώ στο κονδύλιο B4-306). Προτείνεται να μη συνεχιστεί το 2002 η εφαρμογή του πιλοτικού σχεδίου για την προστασία των ακτών.

Καθορισμός της περιβαλλοντικής πολιτικής (35,8 εκατ. ευρώ: +5,9 %)

Προτείνεται συνολικό ποσό 14,8 εκατ. ευρώ σε πιστώσεις αναλήψεων υποχρεώσεων για την κατάρτιση και τον έλεγχο της εφαρμογής της νομοθεσίας και άλλων γενικών δραστηριοτήτων που βασίζονται στο έκτο κοινοτικό πρόγραμμα δράσης για το περιβάλλον (B4-304), περιλαμβανομένης της πυρηνικής ασφάλειας και της ακτινοπροστασίας.

Το κονδύλιο B4-3101 προβλέπει μια επιχορήγηση υπέρ του Ευρωπαϊκού Οργανισμού Περιβάλλοντος ύψους 21 εκατ. ευρώ για το 2002 έναντι 19 εκατ. ευρώ το 2001. Ο οργανισμός παρέχει στην Ευρωπαϊκή Ένωση και στα κράτη μέλη τις αναγκαίες πληροφορίες για το σχεδιασμό και την εφαρμογή της περιβαλλοντικής τους πολιτικής, εντοπίζοντας, προετοιμάζοντας και αξιολογώντας τα κατάλληλα περιβαλλοντικά μέτρα και τη νομοθεσία στον τομέα του περιβάλλοντος. Μεριμνά για τη διάδοση των πληροφοριών και συντονίζει και αναπτύσσει το Ευρωπαϊκό Δίκτυο Πληροφοριών και Παρατηρήσεων σχετικά με το Περιβάλλον.

3.8. Έμμεση έρευνα

>ΘΕΣΗ ΠIΝΑΚΑ>

Ο τομέας πολιτικής «Έμμεση έρευνα» περιλαμβάνει τις δράσεις επιμερισμένης δαπάνης τις οποίες διαχειρίζεται η ΓΔ Έρευνα. Οι δραστηριότητες αυτές χρηματοδοτούνται από το 5ο πρόγραμμα-πλαίσιο για την έρευνα και την τεχνολογική ανάπτυξη. Δεδομένου ότι η εφαρμογή του 5ου προγράμματος-πλαισίου αφορά και άλλες δραστηριότητες, στο τέλος του παρόντος τμήματος παρατίθεται ανακεφαλαιωτικός πίνακας.

Δαπάνες υποστήριξης και διαχείρισης για τον τομέα πολιτικής «Έμμεση έρευνα» (220,3. εκατ. ευρώ: +7,3 %)

Έρευνα για τις βιοεπιστήμες (600,4 εκατ. ευρώ: +4,9 %)

Το επιμέρους πρόγραμμα «Ποιότητα διαβίωσης και διαχείριση έμβιων πόρων» (κονδύλια B6-6110/6111) αποσκοπεί να εξασφαλίσει τη διασύνδεση ανάμεσα στην ικανότητα για ανακάλυψη και τις δυνατότητες παραγωγής κατά τρόπο που να ικανοποιεί τις ανάγκες της κοινωνίας και να ανταποκρίνεται στις προσδοκίες των πολιτών. Το πρόγραμμα επικεντρώνεται στους ακόλουθους τομείς: τρόφιμα, διατροφή και υγεία, έλεγχος λοιμωδών νόσων, «το κυτταρικό εργοστάσιο», περιβάλλον και υγεία, αειφόρος γεωργία, γήρανση του πληθυσμού.

Τα ποσά που προτείνονται για το 2002 ανέρχονται σε 634,1 εκατ. ευρώ και παρουσιάζουν αύξηση κατά 5%, περιλαμβανομένων των δαπανών διοικητικής λειτουργίας του κεφαλαίου 01 της ονοματολογίας του ΠΒΔ. Αντιστοιχούν στον προγραμματισμό για το εν λόγω επιμέρους πρόγραμμα και εξασφαλίζουν την πλήρη ένταξη στον προϋπολογισμό των ποσών που προβλέπονται στη νομική βάση του.

Έρευνα για τη ανάπτυξη και τη διατηρήσιμη ανταγωνιστικότητα (611,2 εκατ. ευρώ: +8,5%)

Το επιμέρους αυτό πρόγραμμα έχει ως κύριο στόχο τη στήριξη ερευνητικών δραστηριοτήτων που συμβάλλουν τόσο στην ανταγωνιστικότητα όσο και στη βιωσιμότητα. Στο πλαίσιο αυτό, ο ρόλος της βιομηχανίας συνίσταται όχι μόνο στον εντοπισμό τομέων συνεργασίας, αλλά και στην ομαδοποίηση και ενοποίηση των σχεδίων, και ιδίως των πολυτομεακών προγραμμάτων, σε συνάρτηση με την προστιθέμενη αξία τους, για να εξασφαλιστεί αποτελεσματικότερα η τεχνολογική εμβάθυνση και καινοτομία σε όλη την Ευρώπη.

Οι πιστώσεις που προτείνονται το 2002 ανέρχονται σε 646,3 εκατ. ευρώ, περιλαμβανομένων των δαπανών διοικητικής λειτουργίας του κεφαλαίου 01 της ονοματολογίας του ΠΒΔ, και εγγράφονται στα κονδύλια «Ανταγωνιστική και διατηρήσιμη οικονομική ανάπτυξη» (B6-6130/6131). Η εξέλιξή τους σε σχέση με το 2001 είναι σύμφωνη με το δημοσιονομικό προγραμματισμό αυτού του επιμέρους προγράμματος.

Έρευνα για τη διατήρηση του οικοσυστήματος (444,0 εκατ. ευρώ: +9,9%)

Η δραστηριότητα αυτή περιλαμβάνει δύο βασικές πτυχές: περιβάλλον και ενέργεια.

Οι πιστώσεις για τις περιβαλλοντικές πτυχ